title: Henrik Jakob Wrede

text: Henrik Jakob Wrede (1696–1758) oli suomalainen maaherra. Hän oli holsteinilaisten palveluksessa ja toimi aktiivisesti holsteinilaisessa puolueessa ja myöhemmin hattupuolueessa. Hän otti vuonna 1742 aatelistossa esiin kysymyksen kruununperijän vaalista ja totesi: "Me suomalaiset vapaana kansana antaudumme mieluummin Venäjän kuin Tanskan ikeen alle", ja ilmaisi näin samalla identifioituvansa suomalaisiin. Hän sai vuoden 1746 valtiopäivillä aikaan valtaneuvosvaalin, jolla hattujen valta vahvistui. Seuraavana vuonna hänet nimitettiin Kyminkartanon läänin maaherraksi.


title: Henrik Jakob Wrede

text: Hänen veljensä oli valtaneuvos Fabian Wrede (1694–1768).


title: Fabian Wrede (1694–1768)

text: Fabian Wrede (1694–1768) oli ruotsalainen valtaneuvos, kenraalimajuri, everstiluutnantti. Hän oli valtaneuvoston jäsen vuosina 1746-1756.


title: Fabian Wrede (1694–1768)

text: Wrede oli aktiivinen hattupuoluelainen ja hänet nimitettiin hattujen sodan syttyesä Suomeen sotakomissaariksi. Vuosien 1742–1743 valtiopäivillä hän pyrki edistämään Holsteinin herttuan pyrkimystä Ruotsin kruununperijäksi. Samalla hän vastusti veljensä Henrik Wreden kanssa ankarasti Tanskan kruununprinssin valitsemista kruununperijäksi ja vakuutti, että suomalaiset liittyisivät mieluummin Venäjään kuin jättäisivät maan alttiiksi vaalin seurauksena aiheutuvalle hävitykselle.


title: Turku työllä rakennetaan

text: Turku työllä rakennetaan on kuvanveistäjä Kari Juvan vuonna 1987 paljastettu pronssiveistos Turun Barkerinpuistossa, osoitteessa Linnankatu 46.


title: Turku työllä rakennetaan

text: Barkerinpuiston paikalla sijaitsi John Barkerin 1843 perustama puuvillakehräämö, joka tarjosi töitä lähes tuhannelle kaupunkilaiselle. Kari Juvan työ valittiin voittajaksi kahdensadan ehdotuksen joukosta vuonna 1984 julistetussa kilpailussa. Veistoksen paljastustilaisuus 25. lokakuuta 1987 oli osa Turun Työväenyhdistyksen satavuotisjuhlaa, ja teoksen paljasti silloinen tasavallan presidentti Mauno Koivisto.


title: Turku työllä rakennetaan

text: "Turku työllä rakennetaan" on Suomen suurin ja painavin ulkoveistos. Sen pronssivalun pinta-ala on lähes 80 neliömetriä, ja punagraniittisine jalustoineen veistos painaa noin 36 tonnia.


title: Turku työllä rakennetaan

text: Patsaassa työväen eri ammattikuntia edustavat seitsemän mieshahmoa seisovat rintamassa. Ajattomiksi tyylitellyt hahmot näyttävät kasvavan teoksen pohjasta, ja niiden yläpuolella olevan massiivisen elementin voidaan tulkita kuvaavan työväenliikkeen perinteisiin kuuluvia lippuja. Kuvanveistäjä Kari Juva on itse kuvannut teostaan: "Johtoajatuksena oli, että teoksen massa on isompi kuin henkilöhahmot. Useinhan työ kasvaa suuremmaksi kuin tekijänsä".


title: Turku työllä rakennetaan

text: Patsaskilpailun lopullinen ratkaisu tehtiin Juvan ehdotuksen ja Erkki Mykrän kahta eri suuntiin katsovaa työläismiestä esittävän ehdotuksen "Nuoruus ja vanhuus" välillä. Juvan ehdotusta pidettiin maneristisena, pinnallisena ja kalliina verrattuna Mykrän epämonumentaalisempaan ehdotukseen. Äänestyksessä äänet menivät tasan, mutta puheenjohtajan ääni toi voiton tälle Kari Juvan ehdotukselle.


title: Mediaset

text: Mediaset S.p.A. (tunnetaan myös nimellä Gruppo Mediaset) on italialainen mediayhtiö, joka keskittyy televisiolähetyksiin ja elokuvien tuottamiseen. Se on maan suurin yksityinen televisioyhtiö. Milanossa kotipaikkaansa pitävä yhtiö on listattu Italian pörssiin.


title: Mediaset

text: Yhtiön perusti vuonna 1978 nimellä "TeleMilano" Italian entinen pääministeri Silvio Berlusconi.


title: Mediaset

text: Mediaset omistaa Italiassa toimivat kanavat Canale 5, Italia 1 ja Rete 4 sekä Espanjassa toimivat Telecincon ja Cuatron. Se omistaa myös maksullisia kanavia sekä elokuvatuotantoyhtiö Medusa Filmin ja televisio-ohjelmia tuottavan Endemolin.


title: Hanki itsellesi mies

text: Hanki itsellesi mies () on Dorothy Arznerin ohjaama yhdysvaltalainen mykkä romanttinen komedia vuodelta 1927. Elokuvan pääosissa ovat Clara Bow ja Charles "Buddy" Rogers. Elokuvan tuotantoyhtiönä ja jakelijana toimi Paramount Pictures.


title: Hanki itsellesi mies

text: "Hanki itsellesi mies" perustuu Louis Verneuilin näytelmään "Tu m'épouseras", jonka pohjalta Agnes Brand Leahy ja Hope Loring laativat käsikirjoituksen. George Marion Jr. teki elokuvaan välitekstit. Elokuvan tuottivat Jesse L. Lasky, Adolph Zukor ja B.P. Schulberg. Elokuvan kuvaukset alkoivat 16. syyskuuta 1927 ja päättyivät 13. lokakuuta. "Hanki itsellesi mies" sai ensi-iltansa kotimaassaan Yhdysvalloissa 4. joulukuuta 1927 New Yorkissa, ja maanlaajuiseen teatterilevitykseen elokuva pääsi 7. joulukuuta 1927. Suomessa elokuva sai ensi-illan 4. maaliskuuta vuonna 1929.


title: Hanki itsellesi mies

text: Yhdysvaltain kongressin kirjasto säilyttää elokuvan puutteellista kopiota. Elokuvasta puuttuu kaksi kelaa kuudesta.


title: Hanki itsellesi mies

text: "Hanki itsellesi mies" kertoo nuoresta amerikkalaisesta Nancy-nimisestä tytöstä (Clara Bow), joka rakastuu Pariisissa komeaan Robert-nimiseen aatelismieheen (Buddy Rogers). Robertille on kuitenkin järjestetty avioliitto ja menisi pian naimisiin. Nancy kehittelee suunnitelman poistaakseen tämän esteen ja lopuksi saisi Robertin...


title: Réver

text: Réver Humberto Alves Araújo, joka tunnetaan paremmin nimellä Réver (s. 4. tammikuuta 1985 Ariranha, São Paulon osavaltio, Brasilia) on brasilialainen jalkapalloilija. Hän edustaa Brasilian Série A:ssa pelaavaa Flamengoa lainalla Internacionalista. Pelipaikaltaan Réver on keskuspuolustaja.


title: Réver

text: 28. tammikuuta 2010 Réver teki viisivuotisen sopimuksen saksalaisseura VfL Wolfsburgin kanssa. Visiitti joukkueessa jäi kuitenkin lyhyeksi, kun 31. heinäkuuta 2010 minimaaliselle peliajalle jäänyt Réver palasi takaisin kotimaahansa ja siirtyi Atlético Mineiroon. Siirtokorvausta hänestä maksettiin 3 miljoonaa euroa.


title: Pikku Närhi

text: Pikku Närhi on Lauri Ahosen ja Jaakko Ahosen vuonna 2012 ilmestynyt sarjakuvaromaani. Sen päähenkilönä on nuori närhi, joka elää äitinsä kanssa isossa talossa. Pikku Närhi ei ole koskaan käynyt ulkona. Yhdysvalloissa sarjakuva on julkaistu nimellä Jaybird.


title: Pikku Närhi

text: Sarjakuvaromaani palkittiin Luccan kansainvälisillä sarjakuvafestivaaleilla 2014.


title: Hän, joka suudella saa

text: Hän, joka suudella saa () on Frank Tuttlen ohjaama ja B.P. Schulbergin tuottama yhdysvaltalainen mykkä romanttinen komediaelokuva, jonka pääosissa ovat Eddie Cantor ja Clara Bow. "Hän, joka suudella saa" julkaistiin vuonna 1926. Elokuva on Cantorin elokuvadebyytti. Paramount Pictures toimi elokuvan tuotantoyhtiönä ja jakelijana.


title: Hän, joka suudella saa

text: "Hän, joka suudella saa" perustuu William Anthony McGuiren ja Otto Harbachin samannimiseen musikaaliin vuodelta 1923. Musikaalin pohjalta Luther Reed ja Tom Gibson laativat käsikirjoituksen. George Marion Jr. teki elokuvaan välitekstit. Alkuperäinen Broadway-musikaali avattiin Earl Carroll Theaterissa (myöhemmin siirrettiin Selwyn Theateriin) 31. joulukuuta vuonna 1923. Musikaalia esitettiin yhteensä 489 esitystä. Musikaalissa esiintynyt Cantor uusii roolinsa elokuvaversiossa.


title: Hän, joka suudella saa

text: "Hän, joka suudella saa" -elokuvan tuotanto alkoi 14. kesäkuuta 1926 ja päättyi 26. heinäkuuta 1926. Elokuva kuvattiin Kalifornian Los Angelesissa. Elokuva sai ensi-iltansa Yhdysvalloissa 4. lokakuuta 1926 ja Suomessa 5. maaliskuuta 1928. Yhdysvaltain kongressin kirjasto säilyttää elokuvan kopiota.


title: Crash Time: Autobahn Pursuit

text: Crash Time: Autobahn Pursuit (myös lyhyesti Crash Time ja nimellä Alarm für Cobra 11: Crash Time) on Syneticin kehittämä ajopeli, joka julkaistiin Windowsille vuonna ja Xbox 360:lle vuonna . Peli perustuu saksalaiseen televisiosarjaan "Alarm für Cobra 11 – Die Autobahnpolizei". Pelin tekijät loivat peliä varten "Pathfinderin", jonka avulla tekoäly ei seuraa samaa reittiä.


title: Crash Time: Autobahn Pursuit

text: Peli sai kriitikoilta huonon vastaanoton. Kriitikoiden mukaan pelin juoni ja grafiikat olivat huonot ja englanninkielinen ääninäyttely oli myös huonoa. IGN nimesi sen yhdeksi viidestä huonoimmista Xbox-peleistä.


title: Loimaan leipätyttö

text: Loimaan leipätyttö on taiteilija Alpo Jaakolan pronssiin valettu veistos Loimaan keskuspuistossa Loimaalla. Veistos on vuodelta 1982, ja taiteilija on lahjoittanut sen Loimaan kaupungille. Paikalliseksi perinteeksi on muodostunut leipätyttö-patsaan pesu vappuna.


title: Liisanpuisto

text: Liisanpuisto voi tarkoittaa ainakin seuraavia:


title: Arvid Tollet

text: Väinö Carl Arvid Tollet (31. toukokuuta 1892 Eura – 18. tammikuuta 1958) oli suomalainen arkkitehti. Hän toimi Helsingin kaupungin rakennusviraston talonrakennusosaston arkkitehtina vuodesta 1949.


title: Kyösti Angervo

text: Kyösti Ragnar Angervo (1907–1992) oli Oulun yliopiston statiikan ja sillanrakennuksen professori 1960–1970. Hän oli myös Oulun yliopiston vararehtori 1963–1965.


title: Kyösti Angervo

text: Angervon puoliso oli lausuntataitelija Piippa Heliö-Angervo. Oopperalaulaja Heljä Angervo ja viulutaiteilija Hannele Segerstam ovat heidän tyttäriään.


title: Koiviston kartano

text: Koiviston kartano () oli Ulvilassa sijainnut kartano. Nykyisin sen entisillä mailla ovat Porin kaupunginosat Harmaalinna, Honkaluodon teollisuusalue, Impola, Kartano, Koivistonluoto, Koivula, Metallinkylä, Uusikoivisto ja Vanhakoivisto, sekä noin 2/3 Väinölästä


title: Koiviston kartano

text: Koiviston kartanon perusti Kustaa Vaasa vuonna 1557 kuninkaankartanoksi. Se sijaitsi tuolloin Kokemäenjoen suussa merenlahden rannalla vastapäätä Ulvilan keskiaikaista kaupunkia. Maankohoamisen ja joen kuljettaman lietteen johdosta meri on vuosisatojen kuluessa paennut kartanon edustalta jo lähes 15 kilometrin päähän.


title: Koiviston kartano

text: Koiviston kartanon omistajia olivat muun muassa Ruotsin kuningatar Gunilla Bielke, valtioneuvos Jöns Kurck, kreivi Kustaa Horn sekä Ruotsin kuninkaallisen tiedeakatemian jäsen Johan Kraftman. 1800-luvun lopulla kartano alkoi myydä maitaan porilaisten teollisuustyöläisten asuintonteiksi. Näin syntynyt Uusikoivisto liitettiin Porin kaupunkiin vuonna 1941. Jäljellä olevat maat jaettiin vuonna 1910 kolmeen osaan; Kartanoon, Harmaalinnaan ja Koiviston kylään (nyk. Vanhakoivisto), jotka siirrettiin myös myöhemmin osaksi Poria. Suurin osa kartanon maista on nykyään rakennettu pientaloalueeksi.


title: Koiviston kartano

text: Maaliskuussa 1839 kartanossa tapahtui itsemurha tai henkirikos, kun silloisen omistajan Gustaf Jakob von Willebrandin 23-vuotias tytär Gustava Sofia löydettiin roikkumasta hirttoköydestä. Epäselväksi jäänyt tapaus toimi myöhemmin innoittajana kirjailija Axel Gabriel Ingeliuksen romaanille "Harmaa linna". Vuonna 1851 ilmestynyttä kirjaa pidetään ensimmäisenä suomalaisena kauhuromaanina. Sen nimi viittaa Koiviston kartanon kansanomaiseen nimitykseen.


title: Koiviston kartano

text: Koiviston kartanon puistoisella mäellä sijaitsevat rakennukset kuuluvat nykyään Porin kaupungin omistukseen. Vanha päärakennus tuhoutui tulipalossa vuonna 1869, jonka jälkeen tilalle rakennettiin uusi. Alueella on lisäksi muun muassa tiilirakenteinen viljasiilo sekä vanha holvikellari.


title: Koiviston kartano

text: Kartanon pihapiirissä sijaitsevat myös ns. Kraftmanin härkätallit, jotka ovat nykyisen Porin vanhimpia säilyneitä rakennuksia. Johan Kraftmanin 1770-luvulla rakennuttamat harmaakivestä muuratut karjarakennukset ovat Museoviraston suojelemia. Ne olivat aikanaan maan nykyaikaisimpia navetta- ja tallirakennuksia, joiden teknisistä ratkaisuista Kraftman kirjoitti mittavan selostuksen ruotsalaiseen taloustieteen aikakauskirjaan.


title: Ruostemetsäkerttunen

text: Ruostemetsäkerttunen ("Bradypterus cinnamomeus") on sirkkalintujen heimoon kuuluva varpuslintu.


title: Ruostemetsäkerttunen

text: Ruostemetsäkerttusta tavataan Afrikan itä- ja keskiosissa. Lajia on kuvattu pääasiassa yleiseksi ja se on luokiteltu elinvoimaiseksi.


title: Taiwaninmetsäkerttunen

text: Taiwaninmetsäkerttunen ("Locustella alishanensis") on sirkkalintujen heimoon kuuluva varpuslintu. Se kuvattiin tieteelle vasta vuonna 2000.


title: Taiwaninmetsäkerttunen

text: Taiwaninmetsäkerttusta tavataan vain Taiwanissa, jossa sen populaatioksi arvioidaan 10 000–100 000 pesivää paria. Laji on luokiteltu elinvoimaiseksi.


title: Ruskometsäkerttunen

text: Ruskometsäkerttunen ("Locustella luteoventris") on sirkkalintujen heimoon kuuluva varpuslintu.


title: Ruskometsäkerttunen

text: Ruskometsäkerttusta tavataan Bhutanissa, Kiinassa, Intiassa, Myanmarssa, Thaimaassa ja Vietnamissa. Lajin maailmanlaajuisen kannan kokoa ei tiedetä, mutta sitä on kuvattu harvinaisesta paikallisesti yleiseksi. Kiinan kannaksi arvioidaan 100–10 000 pesivää paria. Lajin on luokiteltu elinvoimaiseksi.


title: Itä–Länsi-ottelu 1947

text: Vuoden 1947 pesäpallon Itä–Länsi-ottelu pelattiin Lahdessa 21. syyskuuta. Tämä oli kaikkiaan kolmastoista Itä–Länsi-ottelu. Katsojamääräksi ilmoitettiin 4 000. Virallisen Itä–Länsi-ottelun lisäksi Helsingin Olympiastadionilla pelattiin 2. heinäkuuta ottelu Suomen Suurkisojen pesäpalloturnauksen yhteydessä. Tuossa kamppailussa Länsi voitti ylivoimaisesti 1–18.Länsi aloitti sisällä.


title: Paimentyttö (veistos)

text: Paimentyttö on Seinäjoen keskustan Keskuspuistossa sijaitseva Jussi Koivusalon veistämä patsas ja vesiallas. Sen lahjoittivat kaupungille 1963 Seinäjoen Yksityisyrittäjät ja Yrittäjänaiset. Luonnollisen kokoinen, vettä kohti kumartava tyttöhahmo kuvastaa karjanhoitoa ja maaseutua, josta Seinäjoen elinkeinojen juuret ovat lähtöisin.


title: Heimotulet

text: Heimotulet on kuvanveistäjä Terho Sakin veistos Seinäjoen Kirkkopuistossa. Se paljastettiin karjalaisjuhlien yhteydessä 1965. Myös "Karjalanmuistojen kivenä" tunnettu patsas kuvaa sitä, kuinka viime sodissa kotinsa menettäneet karjalaiset ovat onnistuneet sopeutumaan yhteiskuntaan uusilla asuinalueillaan, mutta toisaalta kyenneet säilyttämään siteet menneisyyteensä.


title: Heimotulet

text: Veistoksen jalustaan on kaiverrettu teksti:


title: Pirstotut puut

text: Pirstotut puut on Seinäjoen keskustan Olavi Pihan puistossa (ent. Veteraanipuisto) sijaitseva veistos, joka on muistomerkki Taipaleen ja Vuosalmen taisteluille talvisodassa. Vuonna 1975 paljastetun patsaan on luonut kuvanveistäjä Maija Martiskainen.


title: Pirstotut puut

text: Veistoksen jalustaan on kaiverrettu teksti: "Taipaleen ja Vuosalmen raivoisissa taisteluissa 1939–1940 torjuivat Etelä-Pohjanmaan miehet osaltaan vihollisen ankarat hyökkäykset raskain menetyksin. Hinta oli kallis, mutta uhrin ansiosta isänmaa on vapaa. Pystyttivät aseveljet."


title: Suojeluskuntalainen

text: Suojeluskuntalainen on Seinäjoen suojeluskuntatalon sisäpihalle vuonna 1988 pystytetty professori Pentti Papinahon tekemä veistos.


title: Suojeluskuntalainen

text: Suojeluskuntatoimintaa kunnioittavan patsaan pystyttämiseksi koottiin talvella 1986 valtakunnallinen toimikunta. Aluksi patsaan sijoituspaikaksi kaavailtiin Helsinkiä, jonka kaupunginvaltuustossa hanke kuitenkin hylättiin lokakuussa 1986 äänin 8–7. Patsastoimikunta esitti uudeksi sijoituspaikaksi Seinäjokea, jossa ehdotus otettiin innolla vastaan. Patsas rahoitettiin kansalaiskeräyksellä.


title: Tuolta se tulee, tuolta se tulee

text: Tuolta se tulee, tuolta se tulee (joskus myös "Tuolta se tuloo ja tuonne se menöö") on kuvanveistäjä Heikki Varjan vuonna 1979 paljastettu veistos Seinäjoen rautatieaseman edessä. Se on muistomerkki Seinäjoen kehitykseen voimakkaasti vaikuttaneiden rautatieläisten työlle. Teosta kutsutaankin usein nimillä rautatieläisten muistomerkki tai rautatieläispatsas.


title: Tuolta se tulee, tuolta se tulee

text: Seinäjoen opiskelijoilla on perinteenä pestä veistos vappuaattoisin.


title: Punatukka (vuoden 1928 elokuva)

text: Punatukka () on vuonna 1928 ensi-iltansa saanut Clarence G. Badgerin ohjaama yhdysvaltalainen mykkäkomedia, jonka pääosissa ovat Clara Bow ja Lane Chandler. Paramount Pictures toimi elokuvan tuotantoyhtiönä ja jakelijana.


title: Punatukka (vuoden 1928 elokuva)

text: "Punatukka" perustuu Elinor Glynin romaaniin "The Vicissitudes of Evangeline" (1905). Elokuvan kuvaukset alkoivat 13. joulukuuta 1927 ja päättyivät seuraavana vuonna 9. tammikuuta. "Punatukka" kuvattiin Kaliforniassa, Santa Monican Ocean Parkissa ja Santa Catalina Islandilla. Elokuva on muuten kuvattu kokonaan mustavalkoisena, mutta yksi kohtaus on kuvattu värilliseksi Technicolor-elokuvausmenetelmällä.


title: Punatukka (vuoden 1928 elokuva)

text: "Punatukka" sai ensi-iltansa Yhdysvalloissa 10. maaliskuuta vuonna 1928 ja Suomessa 21. tammikuuta vuonna 1929. Elokuva on listattu kadonneeksi elokuvaksi, vaikka "Punatukasta" on vielä kelan osia tallella. Kuuluisin näistä säilyneistä kohtauksista on Technicolor-kohtaus, jossa Bow esiintyy. Elokuvan osia säilytetään UCLA Film and Television Archive -arkistossa.


title: Punatukka (vuoden 1928 elokuva)

text: Vapaahenkisellä nuorella Bubbles-nimisellä tytöllä (Clara Bow) on kolme keski-ikäistä ihailijaa, joista jokainen näkee tytön täysin eri tavalla. Tyttö ei tiedäkään, että nämä kolme ihailijaa sattuvat olemaan myös henkivartijoita varakkaalle miehelle, johon tyttö on ihastunut.


title: Salomėja Zaksaitė

text: Salomėja Zaksaitė (s. 1985 Kaunas) on liettualaissyntyinen shakinpelaaja, shakin kansainvälinen mestari (WIM).


title: Salomėja Zaksaitė

text: Zaksaitė oikeustieteen maisteri (LLM) Vilnan yliopisto, PhD-tutkinnon (kriminologia, rikosoikeus).


title: Klemetti-Kuulan patsas

text: Klemetti-Kuulan patsas eli Etelä-Pohjanmaan musiikin monumentti on Seinäjoelle vuonna 1963 pystytetty Kalervo Kallion tekemä veistos, joka kunnioittaa lähiseudulla syntyneitä säveltäjiä Heikki Klemettiä (1876–1953) ja Toivo Kuulaa (1883–1918). Teoksessa naishahmo soittaa viisikielistä harppua, josta on näkyvissä vain kielet. Jalustan vastakkaisilla puolilla on reliefit säveltäjien kasvojen profiileista. Veistos sijaitsee Marttilan kaupunginosan kaakkoiskulman Vapaudenpuistossa Vapaudentien ja Kirkkokadun risteyksessä.


title: Jurassic Park (No.1 1993)

text: Jurassic Park: Hirmuliskot Valloillaan! on ensimmäinen julkaistu "Jurassic Park" -sarjakuva. Tarina julkaistiin kahdessa osassa vuonna 1993 ja sitä seurasi myöhemmin oma sarjansa "Kadonnut maailma – Jurassic Park". Sarja perustuu "Jurassic Park" -elokuvaan.


title: Jurassic Park (No.1 1993)

text: Ryhmä tiedemiehiä (paleontologit Alan Grant, Ellie Sattler ja kaaosteoriamatemaatikko Ian Malcolm) sekä lakimies Donald Gennaro kutsutaan antamaan mielipiteensä Jurassic Park -puistosta, jonka perusti miljardööri John Hammond Isla Nublarin saarelle lähelle Costa Ricaa. Hammond haluaa kuulla heidän mielipiteensä ennen kuin hän aukaisee puiston vuoden kuluttua.


title: Jurassic Park (No.1 1993)

text: Puiston vetonaulana ovat esihistorialliset dinosaurukset, jotka on kloonattu vahingoittuneesta dinosauruksen DNA:sta. Veri, joka sisälsi DNA:ta, oli saatu hyttysistä, jotka olivat imeneet dinosaurusten verta ja jääneet kiinni meripihkaan. He olivat kuitenkin joutuneet paikkaamaan joitain kohtia DNA:sta sammakoiden geeneillä saadakseen DNA:n kokonaiseksi. He halusivat myös varmistua siitä, että dinosaurukset eivät lisääntyisi, joten he olivat tehneet kaikista eläimistä naaraita.


title: Jurassic Park (No.1 1993)

text: Kaikki ei kuitenkaan suju suunnitelmien mukaan. Puiston pääohjelmoija Dennis Nedry varastaa dinosaurusten alkioita. Hän oli tehnyt sopimuksen Biosyn-yhtiölle työskentelevän Lewis Dogsonin kanssa.


title: Jurassic Park (No.1 1993)

text: Samaan aikaan Grant, Ellie, Ian, Gennaro sekä Hammondin lapsenlapset Tim ja Lex lähtevät kiertoajelulle puistoon tiettyä reittiä pitkin kulkevilla sähköautoilla. Ellie jää tutkimaan sairasta Triceratopsia.


title: Norjan ilmasto

text:
Norjan rannikolla vallitsee lauhkea meri-ilmasto. Atlantilta vyöryvät keskileveysasteiden liikkuvat matalapaineet tuovat sateita ja kovia tuulia. Etelässä sademäärät ovat suurempia kuin pohjoisessa. Sisämaan vuoristossa on arktinen ilmasto, talvella lunta, pakkasta ja kovaa tuulta. Oslon seudulla on maan ainoa alankoalue, ja siellä on talvisin kylmempää, mutta kesäisin lämpimämpää ja kuivempaa kuin rannikolla.
Köppenin ilmastoluokitusta käyttäen Norjan länsirannikolla on Cfb luokan ilmasto, eli lauhkea meri-ilmasto, muussa Norjassa on luokan Df ilmasto, eli kylmätalvinen lumi- ja metsäilmasto, jossa sataa tasaisesti ympäri vuoden sekä jossain vuoristo alueilla tundrailmasto.


title: Norjan ilmasto

text: Golfvirran ansiosta Norjan ilmasto on leudompi kuin maan sijainti edellyttäisi. Norja on yhtä kaukana pohjoisessa kuin Alaska, Grönlanti ja Siperia, mutta sen ilmasto on lämpimämpi kuin näiden.


title: Norjan ilmasto

text: Norjassa erotetaan vuorokauden keskilämpötilan perusteella neljä vuodenaikaa: talvella keskilämpötila on pysyvästi nollan alapuolella ja kesällä +10 asteen yläpuolella. Kevät ja syksy asettuvat sille välille.


title: Punatut huulet

text: Punatut huulet () on vuonna 1927 ensi-iltansa saanut Frank R. Strayerin ohjaama yhdysvaltalainen mykkäkomedia, jonka pääosissa ovat Clara Bow ja Reed Howes. Sivurooleissa ovat muun muassa Arthur Housman ja Doris Hill. "Punatut huulet" kertoo köyhästä, mutta kunnianhimoisesta nuoresta Rosie-nimisestä tytöstä (Bow), joka on päättänyt soluttautua seurapiireihin. Hän ei ole kuitenkaan varautunut vastaanottoon, minkä hän saa. Elokuvan tuotantoyhtiönä ja jakelijana toimi Paramount Pictures.


title: Punatut huulet

text: "Punatut huulet" perustuu Nunnally Johnsonin tarinaan, jonka pohjalta Ethel Doherty ja Louise Long laativat käsikirjoituksen. George Marion Jr. teki välitekstit elokuvaan. Elokuvan tuottivat Jesse L. Lasky, Adolph Zukor ja B. P. Schulberg. Elokuvan tuotanto alkoi 24. tammikuuta 1927 ja päättyi 11. maaliskuuta. "Punatut huulet" sai ensi-iltansa Yhdysvalloissa 14. toukokuuta vuonna 1927. Suomessa elokuva sai ensi-illan 2. tammikuuta vuonna 1928.


title: Punatut huulet

text: "Punatut huulet" on listattu kadonneeksi elokuvaksi, mutta elokuvan 54 sekuntia kestävä traileri on säilynyt.


title: Unto Monosen muistomerkki

text: Unto Monosen muistomerkki Someron kaupungintalon puistossa taidetalo Aholan edustalla on omistettu tangosäveltäjä Unto Monosen muistolle. Graniittisen muistomerkin on suunnitellut Monosen ystävä, somerolainen Jorma Nordman. Muistomerkki pystytettiin vuonna 1996. Aloitteentekijänä sen pystyttämisessä oli Somerolla toimiva Unto Mononen -yhdistys. Muistomerkin kuva-aiheina ovat kitara, kuu ja tähdet. Muistomerkissä oleva teksti on lainaus säveltäjältä: ""Lauluni tulevat jostakin tuolta siniseltä taivaalta.""


title: Itä–Länsi-ottelu 1948

text: Vuoden 1948 Pesäpallon Itä–Länsi-ottelu pelattiin Helsingissä Pallokentällä 26. syyskuuta. Tämä oli kaikkiaan neljästoista Itä-Länsi-ottelu. Katsojamääräksi ilmoitettiin 2000.


title: Itä–Länsi-ottelu 1948

text: Broman reväytti jalkansa eikä voinut osallistua.


title: Itä–Länsi-ottelu 1948

text: Itä aloitti sisällä.


title: Gotthardin rautatie

text: Gotthardin rautatie () on osa sveitsiläisen SBB-rautatieyhtiön rataverkkoa Keski- ja Etelä-Sveitsissä välillä Immensee-Chiasso. Gotthardin rautatie on otettu koko pituudeltaan käyttöön 1.6.1882. Rataosuuden pituus on 206 kilometriä. Merkittävimmät paikkakunnat rautatien varrella ovat Schwyz, Altdorf, Biasca, Bellinzona ja Lugano.


title: Gotthardin rautatie

text: 1800-luvun puolivälissä selvitettiin Alpit ylittäviä kulkureittejä monin paikoin. Vuonna 1863 Sveitsin 15 kantonia ja kaksi rautatieyhtiötä perustivat yhdistyksen () rautatieyhteyden rakentamiseksi Gotthardin reitille. Hanke pääsi vauhtiin vuonna 1871, jolloin yhdistys perusti yhtiön sen jälkeen kun Sveitsin, Italian ja Saksan valtiot olivat päässeet sopimukseen radan rakentamisesta ja käytöstä vuonna 1871.


title: Gotthardin rautatie

text: Gotthardin ratayhtiö rakensi varsinaisen Gotthardin rautatien lisäksi liityntäratoja niin, että yhtiön rataverkon laajuus oli vuonna 1897 yhteensä 273 km. Gotthardbahn-Gesellschaft yhdistettiin osaksi valtiollista SBB-CFF-FFS-yhtiötä vuonna 1.5.1909.


title: Gotthardin rautatie

text: Runkoradan pohjoinen pää on Luzernin lähellä Immenseen kylässä Küssnachtissa, Schwyzin kantonissa, Zuginjärven länsirannalla. Radan eteläinen pää on Chiassossa, Ticinon kantonissa, Italian ja Sveitsin rajalla. Alkuperäinen rata alittaa Alpit Gotthardin solan alapuolella Gotthardin tunnelissa Göschenenin ja Airolon välillä. Uusi, alempana kulkeva Gotthardin pohjatunneli alittaa Alpit Erstfeldin ja Biascan pohjoispuolella sijaitsevan Bodion välillä.


title: Gotthardin rautatie

text: Runkorataan yhdistyviä liityntäratoja on useita:


title: Gotthardin rautatie

text:
Gotthardin rautatie on rakennettu monissa vaiheissa: ensin rakennettiin yksittäisiä ja yksiraiteisia osuuksia, jotka myöhemmin yhdistettiin, sähköistettiin ja rakennettiin kaksiraiteisiksi.
Rautatie on kaksiraiteinen. Se on normaalilevyinen (1 435 mm) ja sähköistetty (15 kV, 16,7 Hz). Radan suurin jyrkkyys on 28 ‰, eikä siinä ole hammasrataosuuksia.


title: Gotthardin rautatie

text: Radalla on henkilö- ja tavaraliikennettä.


title: Valtiotieteen historia

text: Valtiotiede kantaa kahta tutkimusperustaa, saksalaistaustaista "Staatslehre"-perinnettä ja anglosaksista politiikan tutkimusta ("political science"). Saksalainen tutkimus oli luonteeltaan filosofista, juridista ja historiallista. Se painottui selvästi enemmän rationalistiseen päättelyyn kuin havaintojen keruuseen, joka on ollut politiikan tutkimukselle ominainen työote.


title: Valtiotieteen historia

text: Suomen valtiotieteessä on alun perin vallinnut saksalainen suuntaus. Suomen kielessä sana valtio viittaa paikkaan, jossa käytetään valtaa. Sanan on kehittänyt Paavo Tikkanen vuonna 1846. Monien eurooppalaisten kielten "stat/state"-tyyppiset sanat taas viittaavat arvojärjestykseen ja pysyvyyteen. Suomen "valtio" on merkitykseltään aktiivisempi ja positiivisempi kuin "stat", myös sellaisina sanaliittoina kuin "itsenäinen valtio", "hyvinvointivaltio". Niinpä suomen kielen "Valtiollinen"-sana tarkoitti 1950-luvulle saakka osittain samaa kuin "poliittinen". Vasta 1950-luvulla alettiin puhua poliittisista puolueista ja poliittisesta elämästä eikä käytetty niissä valtiollinen-sanaa kuten siihen saakka. Tutkijat pyrkivät nykyisin korvaamaan valtiotiede-termin politiikan tutkimuksella.


title: Valtiotieteen historia

text: Länsimaisen politiikantutkimuksen keskeisiä tutkimuskohteita ovat olleet vapauden ja oikeudenmukaisuuden ihanteet. Platonista alkaen tutkijat ovat etsineet sellaista yhteiskuntaa, joka parhaiten toteuttaisi nämä ihanteet. Keskiajan jälkeen rationalismin piirissä pohdittiin niin sanottua vapauden ja välttämättömyyden ongelmaa. Ihminen on toisaalta vapaata harkintaa käyttävä aktiivinen toimija, toisaalta hän kohtaa välttämättömyyden ympäristön ja luonnonlakien muodossa.


title: Tuntemattomat sotilaat

text: Tuntemattomat sotilaat on toimittaja Ilkka Malmbergin Helsingin Sanomissa ja sen verkkosivuilla julkaistuihin kirjoituksiin perustuva, vuonna 2007 julkaistu kirja, jossa kirjoittaja esittelee ja taustoittaa Väinö Linnan romaanin "Tuntematon sotilas" (1954) henkilöhahmoja itse romaanin, tutkimuskirjallisuuden ja asiantuntijahaastattelujen perusteella. Esittelyn kirjassa saavat romaanin henkilöhahmoista Kaarna, Kariluoto, Riitaoja, Määttä, Lammio, Lehto, Rahikainen, Vanhala, Lahtinen, Koskela, Honkajoki, Rokka, Mäkilä, Hietanen, Viirilä ja Asumaniemi.


title: Jurassic Park (No. 2 1993)

text: Jurassic Park: Dinopuisto Kauhun Vallassa on toinen "Jurassic Parkista" valmistettu sarjakuva. Lehti julkaistiin 1993. Tarina perustuu "Jurassic Park" -elokuvaan.


title: Jurassic Park (No. 2 1993)

text: Tarina jatkuu siitä mihin ensimmäinen osa jäi: Nedryn sulkiessa turvatoimia saarelle saapuu myrsky. Dennis sulkee kuitenkin myös joitain sähkölaitteita kuten puhelimet ja kiertoajelun, jolloin autot juuttuvat Tyrannosaurusten aitauksen eteen. Pian Tyrannosaurus hyökkää paikalle, syö Gennaron ja haavoittaa Iania. Se myös kaataa auton, jossa Tim ja Lex ovat, mutta Grant onnistuu pelastamaan heidät.


title: Jurassic Park (No. 2 1993)

text: Jotta Nedry pystyisi toteuttamaan suunnitelmansa, hänen täytyy sulkea kaikki puiston turvajärjestelmät mukaan lukien puistoa ympäröivät sähköaidat. Pakomatkallaan hän kuitenkin joutuu Dilophosauruksen saaliiksi. Hammond on huolissaan lapsista ja lähettää puiston turvallisuudesta huolehtivan Robert Muldoonin pelastamaan heidät, ja Ellie lähtee hänen mukaansa. He löytävät Ianin, sekä Grantin ja lasten jäljet mudassa johtamassa pois autolta. Tyrannosaurus hyökkää, mutta he onnistuvat pakenemaan jeepillä.


title: Jurassic Park (No. 2 1993)

text: Grant, Tim ja Lex nukkuvat puussa ja heräävät aamulla Brachiosauruksen ollessa aterioimassa heidän lähettyvillään. Pian Grant huomaa maassa munankuoria ja tajuaa, että dinosaurukset ovat pystyneet lisääntymään, koska on olemassa sammakoita, jotka pystyvät vaihtamaan sukupuoltaan ja osa dinosaurusten geeneistähän oli korvattu sammakoiden geeneillä. Kolmikko kohtaa tasangolla Tyrannosauruksen takaa-ajaman Gallimimus-lauman ja pääsevät aitauksen loppuosaan.


title: Jurassic Park (No. 2 1993)

text: Samaan aikaan Ellie, Ian, Hammond, Muldoon ja Ray Arnold suunnittelevat pelastusoperaatiota. He katkaisevat sähköt siinä toivossa, että verkko palaisi takaisin normaalitilaan, koska Nedry oli sotkenut sen hakkeroimalla. Ray päättää lähteä kytkemään virrat uudelleen päälle, muttei palaa. Hammond lähettää Ellien ja Muldoonin hoitamaan asian, mutta matkalla Muldoon huomaa Velociraptorin läsnäolon. Hän jää metsästämään niitä, kun Ellie onnistuu kytkemään virrat. Ellie tajuaa Arnoldin kuolleen, ja raptorit pääsevät sisään. Ellie pakenee, mutta Muldoon joutuu raptorien tappamaksi. Ellien kytkiessä sähköjä päälle Grant, Tim ja Lex ovat kiipeämässä sähköaidan yli. Tim saa sähköiskun, josta hän kuitenkin selviytyy. Grant vie lapset vieraskeskukseen ja tapaa Ellien.


title: Jurassic Park (No. 2 1993)

text: Vieraskeskuksessa Tim ja Lex pakenevat kahta raptoria keittiöön, jossa he lukitsevat toisen raptorin kylmiöön. Keittiön ulkopuolella he tapaavat Grantin ja Ellien, jotka ovat varustautuneet aseilla. He menevät valvomoon, jossa he kytkevät virrat päälle, jolloin ovet lukkiutuvat. Grant soittaa Hammondille ja käskee tämän pyytää helikopterin hakemaan heidät pois. Puhelu kuitenkin keskeytyy, kun Velociraptor hyökkää huoneeseen ikkunasta. Grant ja lapset kiipeävät nopeasti tikkaita katossa olevaan luukkuun. He saapuvat rakennustelineille, jossa he ovat joutumassa raptoreiden saaliiksi, kunnes Tyrannosaurus hyökkää ja tappaa toisen raptorin. Grant, Ellie, Tim ja Lex pakenevat, kun toinen raptor jää epätoivoisesti taistelemaan Tyrannosauruksen kanssa. Raptorin kuollessa Tyrannosaurus karjuu ja esittelyteksti ”"kun dinosaurukset hallitsivat maailmaa"” putoaa. Selviytyjät etenevät Hammondin jeepillä helikopterin luokse ja pakenevat saarelta.


title: Ferenc Deák

text: Ferenc Deák (17. lokakuuta 1803 Söjtör – 28. tai 29. tammikuuta 1876 Budapest) oli unkarilainen valtiomies, joka neuvotteli Itävalta-Unkarin kaksoismonarkian ja Unkarin itsehallinnon pohjana olleen vuoden 1867 kompromissin. Hänet tunnettiin lempinimellä ”Unkarin viisas mies” ("a haza bölcse").


title: Ferenc Deák

text: Deák oli varakkaan maanomistajan poika. Suoritettuaan lainopillisen tutkinnon hän toimi virkamiehenä kotiseudullaan Zalassa. Hänet valittiin Zalan edustajana Pressburgissa kokoontuneille Unkarin valtiopäiville ensi kertaa vuonna 1833 veljensä tilalle. Vuosien 1839 ja 1841 valtiopäivien myötä Deák kohosi yhdeksi uudistusmielisten johtohahmoista ja vuonna 1847 hän laati ”kansallisen opposition” ehdotuksen valtiopäivien uudistamisesta. Unkarin valtiollisen aseman vahvistamisen ohella hän kannatti talonpoikien olojen parantamista ja näyttääkseen esimerkkiä toteutti uudistuksia omilla maillaan. Kun Itävalta salli maaliskuussa 1848 oman hallituksen perustamisen Unkarille, Deákista tuli oikeusministeri Lajos Batthyányn hallitukseen. Ministerinä hän suurelta osin laati uudistuksia toteuttaneet niin sanotut huhtikuun lait. Deákin ministeriys päättyi Batthyányn erotessa saman vuoden syyskuussa. Hän ei osallistunut Unkarin kapinaan, mutta vetäytyi sen kukistumisen jälkeen muutamaksi vuodeksi politiikasta, sillä ei halunnut tunnustaa laittomana pitämäänsä uutta hallintoa.


title: Ferenc Deák

text: Vuonna 1854 Deák myi maaomaisuutensa ja asettui asumaan Pestiin. Hänestä tuli jälleen maltillisia keinoja ja passiivista vastarintaa kannattaneen kansallisen liikkeen johtohahmo. Unkarin valtiopäivät kutsuttiin uudelleen koolle vuonna 1861, mutta ne hajotettiin jo saman vuoden syyskuussa, koska edustajat olivat Deákin ja Gyula Andrássyn johdolla esittäneet keisarille adressin, jossa vaadittiin vuoden 1848 huhtikuun lakien tunnustamista. Valtakunnan ongelmien kasaantuessa keisari Frans Joosef I kuitenkin taipui vähitellen kannattamaan sovintoa unkarilaisten kanssa. Valtiopäivät kutsuttiin jälleen koolle vuonna 1865 sen jälkeen kun Deák oli keisarille osoitetussa avoimessa kirjeessä vakuuttanut Unkarin pysyvän rauhallisena, jos sen historialliset oikeudet tunnustettaisiin. Itävallalle tappiollisen vuoden 1866 sodan jälkeen Déak asettui vastustamaan Unkarin radikaalien nationalistien vaatimuksia tilanteen hyödyntämisestä valtakunnan hajottamiseksi, ja hän sai Unkarin valtiopäivien enemmistön tukemaan ehdottamaansa maltillisempaa ratkaisua, tasapuolisen sopimuksen neuvottelua Itävallan johdon kanssa. Deák toimi sekä julkisesti että yksityisesti Unkarin tosiasiallisena edustajana valmisteluissa ja neuvotteluissa, jotka johtivat vuonna 1867 "Ausgleichin" eli Itävalta-Unkarin kompromissin solmimiseen. Hän auttoi myös sopimuksen lopullisessa läpiviemisessä Unkarin valtiopäivillä. Deákin kannattajat muodostivat tässä vaiheessa niin sanotun Deák-puolueen. Deák itse vetäytyi pian julkisesta elämästä heikkenevän terveytensä vuoksi.


title: Kadonnut maailma – Jurassic Park (sarjakuva)

text: Kadonnut maailma – Jurassic Park on kolmas Suomessa julkaistu "Jurassic Park" -sarjakuva. Tarina perustuu "Kadonnut maailma – Jurassic Park" -elokuvaan, joka julkaistiin vuonna 1997. Alun perin lehti julkaistiin neljässä eri osassa, mutta Suomessa tarina on julkaistu yksissä kansissa.


text:
Neljä vuotta on kulunut Jurassic Parkin onnettomuudesta. Kansainvälisen yrityksen InGenin johtokunta on vienyt John Hammondilta yhtiön hallinnan, ja nyt sen omistaa tämän veljenpoika Peter Ludlow. Hammond kutsuu Ian Malcolmin luokseen ja kertoo, että varsinaisen puistosaaren, Isla Nublarin, lisäksi on toinenkin saari, Isla Sorna, eli Alue B. Siellä suurin osa hirmuliskoista luotiin ja kasvatettiin, ja vietiin sitten Isla Nublarille, joka toimi varsinaisena näyttämönä yleisölle. Onnettomuuden jälkeen pyörremyrsky tuhosi Alue B:n laitokset ja aidat, joten dinosaurukset elävät nyt täysin vapaina ja muodostavat täydellisen ekologisen systeemin. Nyt saaren rauhaa uhkaa Ludlowin lähettämä retkikunta, jonka aikomuksena on vangita dinosauruksia ja tuoda ne mantereelle uuteen dinosauruspuistoon San Diegoon. Hammond pyytää Malcolmia ja kolmea muuta henkilöä lähtemään saarelle dokumentoimaan dinosauruksia omassa elinympäristössään vaikuttaakseen yleiseen mielipiteeseen pitää saari koskemattomana. Malcolm kieltäytyy mutta lähtee pikimmiten kuultuaan, että Hammond on jo lähettänyt tämän tyttöystävän Sarah Hardingin saarelle.
Löydettyään tyttöystävänsä saarelta, Malcom auttaa häntä vapauttamaan retkikunnan vangitsemia dinosauruksia.Tämän jälkeen sekä kuvausryhmää, että aseistautunut retkikunta joutuvat dinosaurusten(pääasiassa Velociraptorien ja Tyrannosaurusten)hyökkäyksen kohteeksi. Lopulta selviytyjät pääsevät pakenemaan saarelta. Eräs retkikunnan jäsen on onnistunut nukuttamaan täysikasvuisen tyrannosauruksen ja sen poikasen. Kummatkin lähetetään San Diegoon esittelyä varten. Kaikki ei kuitenkaan suju niin kuin olisi pitänyt, tyrannosaurus herää kesken laivamatkan ja tappaa kaikki laivalla. Pian tyrannosaurus juoksee vapaana San Diegossa.


title: Carlo Boiardi

text: Carlo Boiardi (14. heinäkuuta 1899 Rocchetta di Lugugnano – 24. helmikuuta 1970) oli italialainen roomalaiskatolinen piispa. Hänet vihittiin papiksi 7. maaliskuuta 1925 ja nimitettiin Apuanian hiippakunnan johtoon 30. lokakuuta 1945. Piispaksi vihkiminen seurasi 27. tammikuuta 1946. Pääkonsekraattorina toimi Ersilio Menzani, jota avustivat Evasio Colli ja Umberto Malchiodi.


title: Carlo Boiardi

text: Boiardi osallistui Vatikaanin toiseen kirkolliskokoukseen. Hän kuoli 70-vuotiaana virassa.


title: Myrsky (Giorgione)

text: Myrsky () on renessanssin maalarin Giorgionen maalaus vuosien 1506 ja 1508 väliltä. Maalauksen tilasi venetsialainen Gabriele Vendramin. Maalaus on sijoitettu Gallerie dell'Accademiaan Venetsiaan. Teos saanut "Myrsky"-nimen myöhemmin.


title: Myrsky (Giorgione)

text: Maalaus kuvaa idyllistä maisemaa, näkyvissä on joki, puita, raunioita ja kaupunkia. Taivaalla nähdään tummia pilviä ja salamanisku. Maalauksen oikeassa reunassa on lasta imettävä nainen. Naisen imetysasento on tavallisesta poikkeava, lapsi ei ole äitinsä sylissä vaan hänen vieressään. Alastomalla naisella on hartioidensa päällä valkoinen vaate, joka saattaa viitata puhtauteen ja viattomuuteen. Toisaalta naisen rehevät rinnat ja vatsa, samoin kuin imettäminen todennäköisesti edustavat hedelmällisyyttä. Naisen kuvaus viittaa myös neitsyt Mariaan.


title: Myrsky (Giorgione)

text: Vasemmalla seisoo kontrapostossa mies, jonka kädessä on pitkä sauva. Mies hymyilee ja katsoo oikealle, muttei näytä katsovan naista. Mies saattaa olla sotilas, paimen tai mustalainen. Röntgentutkimusten mukaan miehen tilalla oli alun perin alaston naishahmo. Miehen takana on pylväitä, jotka viittaavat voimaan ja pysyvyyteen, mutta pylväät ovat keskeltä poikki, mikä tavallisesti on kuoleman symboli. Oikealla katon päällä seisoo haikara, joka toisinaan kuvaa vanhempien rakkautta lapseensa.


title: Myrsky (Giorgione)

text: Maalauksen taustamaisemassa on myrskyn enteitä. Värit ovat hillittyjä ja valaistus on pehmeä. Väreistä vihreät ja siniset sävyt hallitsevat kuvaa. Maisema ei ole pelkkä tausta, sillä on ollut osansa varhaisen maisemamaalaustaiteen kehityksessä. Maalauksen tunnelma on hiljainen.


title: Myrsky (Giorgione)

text: Maalauksen on tulkittu kuvaavan pakoa Egyptiin. Se on nähty myös klassisen mytologian kohtauksena, joka kuvaa Parista ja hänen ensimmäistä vaimoaan, tai antiikin Kreikan pastoraalikohtausta. Italialaisen Salvatore Settisin mukaan taustalla oleva kaupunki kuvaisi paratiisia, ja henkilöt ovat Aatami ja Eeva. Lapsi on Kain. Salamointi edustaa jumalaa, joka on juuri karkoittanut pariskunnan Edenistä. Katkenneet pylväät edustaisivat tällöin alkusyntiä. Erään tulkinnan mukaan maalaus voi olla jopa alkemistisen kullan valmistuksen allegoria.


title: Myrsky (Giorgione)

text: "Myrskyn" katsotaan vaikuttaneen Manetin maalaukseen "Aamiainen ruohikolla".


title: Osteokondroosi

text: Osteokondroosi (käytetään myös nimitystä osteokondriitti; engl. "osteochondrosis", lyhenne "OCD") on luun ja ruston kasvu- ja kehityshäiriö, jossa nivelalueen luutuminen häiriintyy kasvuvaiheessa. Osteokondroosia ihmisille aiheuttavia tauteja on useita, ja ne ilmenevät yleensä lapsuus- ja nuoruusiässä. Ihmisten lisäksi osteokondroosia esiintyy myös joillakin eläimillä, kuten sioilla, hevosilla ja koirilla.


title: Osteokondroosi

text: Yleinen syy osteokondroosille on veren kierron häiriintyminen jossakin luussa, erityisesti epifyysissä. Tämän seurauksena luuhun syntyy paikallinen nekroosi eli akuutti patologinen solukuolema. Nekroosia seuraa myöhemmin luun uudelleenkasvu. Osteokondroosi saattaa johtaa eläimen kasvun häiriintymiseen.


title: Osteokondroosi

text: Osteokondroosin perimmäistä syytä ei tiedetä. Häiriön syiksi on esitetty muun muassa nopeaa kasvua, perinnöllisyyttä, anatomista poikkeavuutta, selän rasitusta tai vammaa ja vääränlaista ruokavaliota. Näistä syistä kuitenkin vain perinnöllisyydestä ja anatomisesta poikkeavuudesta on vahvoja tieteellisiä todisteita. Vaikka osteokondroosin perimmäistä syystä ei olla varmoja, ovat viimeaikaiset tutkimukset osoittaneet veren kierron häiriintymisen kasvurustossa todennäköiseksi syyksi häiriön puhkeamiseen.


title: Osteokondroosi

text: Monet eri taudit aiheuttavat osteokondroosia. Nämä taudit voidaan jakaa kolmeen ryhmään:Osteokondroosia esiintyy ihmisten lisäksi myös muilla eläimillä, kuten siolla, hevosilla ja koirilla.


title: Osteokondroosi

text: Koirilla osteokondroosi syntyy kasvuvaiheessa ja ilmenee ontumisena tai nivelvaivoina. Osteokondroosiin sairastuvat yleensä suurempien koirarotujen yksilöt. Syyksi koirien osteokondroosiin on epäilty liian energiapitoista ruokaa tai kalsiumin yliannostelua.


title: Osteokondroosi

text: Sioilla osteokondroosi aiheuttaa niveltulehduksia, jotka voivat aiheuttaa turvonneiden nivelten lisäksi sian liikkumiseen jäykkyyttä tai pahimmillaan täydellisen jalattomuuden. Sialla osteokondroosi ilmenee 4-6 kuukauden iässä. Osteokondroosin esiintymiseen saattavat vaikuttaa nopea kasvu, ruokinta, liikunta ja eläimen anatominen rakenne. Rotujen välillä saattaa olla eroja. Duroc-sikojen etujaloissa on havaittu enemmän osteokondroosia kuin muissa roduissa. Sikaloissa ainoa tehokas osteokondroosin hoito on teurastus. Osteokondroosiin sairastuvat siat karsitaan yleensä pois sikalasta, sillä vaiva periytyy.


title: Osteokondroosi

text: Hevosella osteokondroosi esiintyy tavallisimmin kinnernivelessä tai takapolvessa. Häiriö voi aiheuttaa hevoselle liikkumisvaikeuksia (epätäydellinen laukkaaminen) ja pahimmillaan täydellisen liikuntakyvyttömyyden. Osteokondroosista kärsivä varsa voidaan joutua lopettamaan voimakkaiden kipujen takia. Syiksi hevosen osteokondroosiin on arveltu nopeata kasvua, ravinnon määrää ja perinnöllisiä tekijöitä. Joissain tapauksissa hevosen osteokondroosi voidaan yrittää parantaa leikkauksella.


title: Epifyysi

text: Epifyysi ("epiphysis") on toiseen luuhun niveltyvä luun pää. Epifyysi on kasvulevyn (fyysin) välityksellä yhteydessä metafyysiin. Epifyysin ydin koostuu luuytimestä ja itse epifyysi on lasirustoa eli hyaliinirustoa.


title: Itä–Länsi-ottelu 1949

text: Vuoden 1949 Pesäpallon Itä–Länsi-ottelu pelattiin Jyväskylässä 11. syyskuuta. Tämä oli kaikkiaan viidestoista Itä-Länsi-ottelu. Rankkasateessa pelattua ottelua seurasi 4000 katsojaa. Eero Haukialasta tuli ottelun myötä ensimmäinen pelaaja, joka pelasi 10. Itä-Länsi-ottelunsa.


title: Itä–Länsi-ottelu 1949

text: Eero Vuorio oli loukkaantunut eikä voinut pelata, tilalla Fredrikson. Rauko ei pelannut henkilökohtaisista syistä, tilalla Häti.Itä aloitti sisällä.


title: Diego Reyes

text: Diego Antonio Reyes Rosales (s. 19. syyskuuta 1992 México, Meksiko) on meksikolainen jalkapalloilija. Hän edustaa espanjalaista Espanyolia ja on pelipaikaltaan joko laitapuolustaja tai keskuspuolustaja.


title: Diego Reyes

text: Reyes on Club Américan junioriakatemian kasvatti. Hän teki ensiesiintymisensä edustusjoukkueessa vuonna 2010 ottelussa Santos Lagunaa vastaan.


title: Diego Reyes

text: 17. joulukuuta 2012 ilmoitettiin Reyesin siirtyvän portugalilaisseura Portoon kesällä 2013. Hänestä maksettiin 7,2 miljoonan euron siirtokorvaus.


title: Diego Reyes

text: Reyes teki ensiesiintymisensä Meksikon maajoukkueessa 4. heinäkuuta 2011 Copa Américassa lohkovaiheen ottelussa Chileä vastaan.


title: Lähi-öissä

text: Lähi-öissä on rap-artisti Mäk Gäliksen debyyttialbumi, joka julkaistiin 26. huhtikuuta 2013 PME Recordsin kautta. Albumin ensimmäinen single "Mäk is bäk" julkaistiin musiikkivideon kanssa kesäkuussa 2012. Albumin toinen single "Tsekkaa mun kiesii" julkaistiin huhtikuussa 2013 musiikkivideon kera. Kolmas albumilta julkaistu musiikkivideo "Älä koske mun bisneksii" julkaistiin toukokuussa 2013, ja neljäs video "Big Mäk" elokuussa samana vuonna. Albumin kappale "Saa föraa" löytyy myös Leijonat 2013 -kokoelmalta. "Lähi-öissä" nousi Suomen virallisen albumilistan 32. sijalle.


title: Korusimput

text: Korusimput (Sebastidae) on simppukaloihin kuuluva heimo. Heimon lajeja tavataan Atlantista, Tyynestämerestä ja Intian valtamerestä. Toisinaan korusimppujen katsotaan muodostavan alaheimon Sebastinae skorpionisimppujen ("Scorpaenidae") heimossa.


title: Korusimput

text: Korusimppuihin kuuluu kaksi alaheimoa, seitsemän sukua ja 134 lajia. Sukujen määrästä ei tosin ole kalatieteilijöiden keskuudessa yksimielisyyttä.


title: Korusimput

text: Ruumiinrakenteeltaan korusimput ovat litteähköjä kaloja. Päässä on usein piikkejä ja selkäevän, vatsaevien ja peräevien ruodot ovat yhteydessä myrkkyrauhaseen. Väritykseltään korusimppulajit ovat vaihtelevia. Osa lajeista on harmaita tai ruskeita, osa on hyvinkin värikkäitä ja kirjavia. Heimon kaloilla on sisäinen hedelmöitys ja "Sebastes"-suvun lajit synnyttävät eläviä poikasia.


title: Lentokonetila

text: Lentokonetila on rap-artisti Kuben ensimmäinen levy-yhtiön kautta julkaistava pitkäsoitto, joka julkaistiin 31. toukokuuta 2013 Monsp Recordsin kautta. Albumin kappaleista "Kenkäboxi" ja "Lentokonetila" julkaistiin musiikkivideot toukokuussa 2013. Kolmas musiikkivideo julkaistiin tammikuussa 2014 kappaleesta "Ei tanssi ei laula". Albumin tuotannosta vastaa Kube itse, lukuun ottamatta Pelanin tuottamaa kappaletta "Kopioi". "Lentokonetila" nousi Suomen virallisen albumilistan 39. sijalle.


title: Elio Augusto Di Carlo

text: Elio Augusto Di Carlo (2. syyskuuta 1918 Amatrice, Italia – 27. heinäkuuta 1998 Cantalupo in Sabina) oli italialainen lintutieteilijä. Hän oli koulutukseltaan lääketieteen ja kirurgian tohtori. Lääkärin ammattia hän harjoitti kolmekymmentäviisi vuotta Rietin seudulla.


title: Elio Augusto Di Carlo

text: Lintutieteilijänä Di Carlo oli Milanon luonnonhistoriallisen museon johtajan Edgardo Moltonin oppilas. Hän toimi myös Italian Ornitologisen seuran S.O.I:n varapuheenjohtajana alkaen sen perustamisesta 1975.


title: Paavo Airola

text:
Paavo Olavi Airola (1918–1983) oli amerikansuomalainen ravitsemusasiantuntija, luontaislääkinnän ja luomuruoan intoilija sekä kirjailija.
Airola syntyi Baltimoressa suomalaissiirtolaisten perheessä. Perhe päätti kuitenkin lähteä Neuvostoliittoon rakentamaan kommunismia ja asettui Petroskoihin Paavon ollessa vasta 3-vuotias. Vuonna 1938 hänet pidätettiin puhdistuksien aikana, mutta vankileiristä hän onnistui kuitenkin karkaamaan rajan yli Suomeen, mistä hän pakeni toisen maailmansodan jälkeen Ruotsiin, jä sieltä jälleen Kanadan kautta Yhdysvaltoihin.


title: Paavo Airola

text:
Airola on kirjoittanut toista kymmentä kirjaa, niistä kahdesta tuli kansainvälisiä menestysteoksia: "How to get well (Voi hyvin)" ja "Are you confused? (Oletko ymmällä?)". Kirjoissaan Airola suositteli pääosin terveellistä ravitsemusta ja luomuruokaa. Hänen mielestään se on terveydeksi ja monien tautien, kuten niveltulehduksen ja syövän, vasta-aine. Virallisissa lääketieteen piireissä kasvoi kuitenkin epäily Airolaa kohtaan. Esimerkiksi
oli havaittu, että monesta tittelistä huolimatta Airolan todellinen koulutus oli outo ja tuntematon. Useita erehdyksiä ja virheitä on kulkenut hänellä kirjasta kirjaan ja monia lääketieteen periaatteita oli sivuutettu.


title: Paavo Airola

text: Airola menehtyi 64-vuotiaana sydänkohtaukseen.


title: Paavo Airola

text: Suomenkielisiä käännöksiä:


title: Touko Aalto

text: Touko Juhani Aalto (s. 1. huhtikuuta 1984 Savonlinna) on suomalainen poliitikko ja Vihreän liiton kansanedustaja. Hän oli puolueensa puheenjohtaja kesäkuusta 2017 lokakuuhun 2018. Aikaisemmin hän toimi vihreiden varapuheenjohtajana 2013–2017.


title: Touko Aalto

text: Aalto nousi kansanedustajaksi vuoden 2015 vaaleissa Keski-Suomen vaalipiiristä. Ennen valintaansa eduskuntaan hän työskenteli vihreiden kansanedustaja Jani Toivolan eduskunta-avustajana.


title: Touko Aalto

text: Aalto on myös toiminut Jyväskylän kaupunginvaltuuston jäsenenä vuodesta 2008 lähtien ja Keski-Suomen maakuntahallituksen jäsenenä vuosina 2013–2015.


title: Touko Aalto

text: Aalto syntyi Savonlinnassa, mutta varttui Joensuussa. Hän valmistui ylioppilaaksi Joensuun lyseon lukiosta vuonna 2003. Vuonna 2004 Aalto muutti Jyväskylään opiskelemaan valtio-oppia Jyväskylän yliopistoon. Hän valmistui yhteiskuntatieteiden kandidaatiksi vuonna 2008.


title: Touko Aalto

text: Peruskoulun ja lukion välillä Aalto osallistui KomNL:n opintokerhoihin, mutta kertoo vieraantuneensa kommunismista nopeasti.


title: Touko Aalto

text: Vuosina 2007–2011 Aalto toimi Jyväskylän yliopiston ylioppilaskunnan edustajiston jäsenenä edustajistoryhmä Grönionin listalta. Vuonna 2009 hän oli ylioppilaskunnan hallituksen jäsen vastuualueenaan kehitysyhteistyö ja ympäristö. Aalto vaikutti samana vuonna myös Vihreiden nuorten ja opiskelijoiden liiton hallituksessa.


title: Touko Aalto

text: Vuoden 2008 kunnallisvaaleissa Aalto valittiin Jyväskylän kaupunginvaltuustoon 493 äänellä vihreiden kolmanneksi suosituimpana ehdokkaana. Kaudella 2008–2012 hän oli perusturvalautakunnan jäsen. Hänet valittiin uudelleen kaupunginvaltuustoon vuoden 2012 vaaleissa. 863 äänellä hän oli vihreiden suosituin ja kaupungin kymmenenneksi äänestetyin ehdokas. Hänet valittiin kaupunginvaltuustoon myös vuoden 2017 kuntavaaleissa, joissa hän sai 2 371 ääntä ja oli koko Jyväskylän ääniharava.


title: Touko Aalto

text: Aalto toimii Keski-Suomen maakuntahallituksen jäsenenä kaudella 2013–2016.


title: Touko Aalto

text: Aalto oli ehdolla vuoden 2009 europarlamenttivaaleissa saaden 2 095 ääntä. Eduskuntavaaleissa 2011 hän oli Keski-Suomen Vihreiden ääniharava 1 721 äänellä, mikä ei kuitenkaan riittänyt kansanedustajan paikkaan. Hän oli ehdolla myös europarlamenttivaaleissa 2014 saaden 2 681 ääntä.


title: Touko Aalto

text: Kaudella 2009–2011 Aalto oli vihreiden puoluehallituksen ja kaudella 2011–2013 puoluevaltuuskunnan jäsen. Toukokuun 2013 puoluekokouksessa Aalto valittiin vihreiden varapuheenjohtajaksi kaksivuotiskaudelle.


title: Touko Aalto

text: Vuosina 2011–2015 Aalto työskenteli vihreiden kansanedustaja Jani Toivolan eduskunta-avustajana. Vuoden 2015 eduskuntavaaleissa hänet valittiin kansanedustajaksi Keski-Suomen vaalipiiristä. Aalto oli valtiovarainvaliokunnan sekä sen verojaoston ja maatalousjaoston jäsen vuosina 2015–2017.


title: Touko Aalto

text: Kesäkuussa 2017 Aalto valittiin vihreiden puheenjohtajaksi puoluekokouksessa Tampereella.


title: Touko Aalto

text: Aalto ilmoitti syyskuussa 2018 jäävänsä kuukauden mittaiselle sairauslomalle uupumuksen vuoksi. Lokakuun 24. päivänä hän ilmoitti vetäytyvänsä puolueen johdosta. Aalto kertoi sairastuneensa masennukseen vuotta aikaisemmin ja että lääkärin määräämä sairausloma kestää vuoden 2018 loppuun asti.


title: Touko Aalto

text: Aalto kuvaa itseään sosiaaliliberaaliksi markkinatalouden kannattajaksi. Hän kannattaa vahvaa hyvinvointivaltiota, ”jonka pitää olla renki eikä isäntä”. Hän pitää itseään myös arvoliberaalina ja suvaitsevaisena moneen suuntaan.


title: Touko Aalto

text: Sanomalehti "Keskisuomalaisen" vaalikoneessa 2017 Aalto piti veronkorotuksia parempana vaihtoehtona kuin palveluiden ja sosiaalietuuksien leikkaamista, mutta muistutti, ettei juoksevia menoja voi aina paikata veronkorotuksilla. Lisäksi Aalto oli eri mieltä väitteen kanssa, että työttömien ja kotona olevien lapsille pitäisi tarjota vain osapäivähoitoa. Aalto pitää tärkeänä demokratiakasvatusta ja sitä, että politiikkaan liittyvät aiheet olisivat enemmän esillä esimerkiksi koulujen historian ja yhteiskuntaopin tunneilla.


title: Touko Aalto

text: Syyskuussa 2017 Aalto esitti Ylen "Ykkösaamu"-ohjelmassa, että erilaisia yritysten ja teollisuuden tukia, kuten päästökaupan kompensaatiotuki, voitaisiin lopettaa ja suunnata rahoitusta koulutukseen, kuten ammatilliseen koulutukseen, peruskoulun ryhmäkokojen pienentämiseen ja yliopistojen indeksikorotusten palauttamiseen. Sote- ja aluehallintouudistuksessa tulisi Aallon mukaan välttää niputtamasta jo etukäteen maakuntia yhteen, koska kaikki kahdeksantoista maakuntaa eivät pysty huolehtimaan ihmisten perusturvasta.


title: Touko Aalto

text: Aallon mukaan kansalaistottelemattomuus on omaa harkintaa käyttäen hyväksyttävää. Myöhemmin hän täsmensi tarkoittavansa väkivallatonta ja rauhanomaista virkavallan vastustamista. Heinäkuussa 2018 vihreiden eduskuntaryhmän lainsäädäntösihteeri Aino Pennanen poistettiin Finnairin Berliinin lennolta, kun tämä oli ennen lähtöä kieltäytynyt istumasta paikalleen protestina pakkopalautukselle. Touko Aalto piti Pennasen toimintaa perusteltuna ja kuvasi sitä ”kunnioitettavaksi rohkeudeksi”. Sanomiset nostattivat kohun. Lainsäätäjänä toimivaa Aaltoa arvosteltiin siitä, että hänen katsottiin asettaneen itsensä Suomen lain yläpuolelle puolustaessaan puolueensa jäsentä, vaikka karkotetun taustoista ei ollut tietoa. Aalto sanoi, että ”asioilla ei ole suoraa yhteyttä, mutta Natsi-Saksassakin kaikki toimet olivat laillisia”. Aallon mukaan suomalainen turvapaikkalainsäädäntö on rikki, ja ”koko ajan on riski siitä, että ihmisiä käännytetään väärin perustein ja maihin, joissa heidän turvallisuuttaan ei voida taata”. Kuitenkin vuonna 2013 Aalto piti pelottavana ajatusta, että ihmiset ryhtyisivät rikkomaan lakeja esimerkiksi uskonnon tai poliittisten mielipiteiden vuoksi.


title: Touko Aalto

text: Aalto uudistaisi liikenteen verotusta esimerkiksi ruuhkamaksujen avulla siten, että autoilu olisi maakunnissa halvempaa kuin kaupungeissa. Aallon mukaan on ristiriitaista, että halutaan helpottaa työn perässä liikkumista, mutta samalla yksityisautoilun tuet menevät sinne, missä niitä vähiten tarvitaan.


title: Touko Aalto

text: Vaalikonevastauksissaan keväällä 2015 Aalto kannatti vahvojen oluiden tuomista kauppaan, mutta joulukuussa 2017 äänesti eduskunnassa asiaa vastaan. Aalto selitti äänestyksen jälkeen, ettei ”sinänsä vastusta vahvempien oluiden tuomista kauppoihin, mutta ei hyväksy mitä tahansa tapaa tehdä se”. Aallon mielestä alkoholilainsäädännön vapauttaminen kannattaisi aloittaa ravintoloista, ei panimoteollisuuden lobbauksen pohjalta vähittäismyynnistä. Aallon mukaan esitys prosenttirajan korottamisesta lisää absoluuttista alkoholinkulutusta ja sen myötä kansanterveydellisiä ja kansantaloudellisia haittoja. Lisäksi 5,5-prosenttisten juomien hinta laskisi, jolloin niiden tarjonta lisääntyisi merkittävästi. Hän myös toteaa, että alkoholi on merkittävä tekijä perhe- ja lähisuhdeväkivallan, lastensuojelutapausten sekä järjestyshäiriöiden taustalla.


title: Touko Aalto

text: 2000-luvun alussa 19-vuotias Aalto sanoi Kommunistisen nuorisoliiton lehdessä, että ”kommunistien aatteet vastaa omaakin ajatusmaailmaa, eli kansan enemmistö ja luonto ovat tärkeämpi kuin markkinat.” Vuonna 2017 Aalto sanoi, että hänen vuosien takainen osallistumisensa Kommunistisen nuorisoliiton opintokerhoon oli sopivaan aikaan eteen tullut paikka ”kanavoida nuoren miehen maailmantuskaa”. Hän kuitenkin vieraantui kommunismista nopeasti perehdyttyään Neuvostoliiton poliittiseen historiaan. Huhtikuussa 2018 Aalto sanoi, että kommunismin aate ja utopia ovat kauniita, mutta Neuvostoliitossa harjoitettu reaalisosialismi oli sellaista totalitarismia ja sortoa, mistä hän halusi sanoutua irti. Aallon mukaan hänen ajatusmaailmansa alkoi muuttua lukion lopulla sekä varsinkin yliopistossa. Ensikosketuksen vihreisiin hän sai Jyväskylän yliopiston ylioppilaskunnan edustajistovaaleissa vuonna 2007.


title: Touko Aalto

text: Aalto oli kaudella 2014–2017 Yhteiskunta-alan korkeakoulutettujen liittovaltuuston jäsen.


title: Touko Aalto

text: Aalto juonsi syksyllä 2014 viikoittaista ”Kuuma peruna” -keskusteluohjelmaa Radio Rapu -kanavalla.


title: Touko Aalto

text: Aalto avioitui Johanna Pietiläisen kanssa elokuussa 2015. Aallon vaimo haki avioeroa elokuussa 2017 ja kakkosvaiheen eroa helmikuussa 2018. Eron taustalla oli Aallon suhde vihreiden nuorisojärjestössä toimivaan 24-vuotiaaseen Iris Flinkkilään. Aalto on asunut kesäkuusta 2018 avoliitossa Helsingin Punavuoressa Flinkkilän kanssa.


title: Lasse Miettinen

text: Lasse Miettinen on vihreiden puoluesihteeri. Hänet valittiin tehtävään toukokuussa 2013. Aiemmin Miettinen on työskennellyt vihreän ministeriryhmän ja ympäristöministerin erityisavustajana sekä vihreiden järjestöpäällikkönä. Hän on ollut myös Turun yliopiston ylioppilaskunnan hallituksen puheenjohtaja.


title: Dina Garipova

text: Dina Garipova (, s. 25. maaliskuuta 1991) on venäläinen laulaja, joka edusti Venäjää vuoden 2013 euroviisuissa. Hän sijoittui viidenneksi kappaleella "What If". Venäjällä ei järjestetty karsintoja vaan Garipova valittiin suoraan edustamaan Venäjää.


title: Kaukolanharju auringonlaskun aikaan

text: Kaukolanharju auringonlaskun aikaan (myös Näköala Kaukolanharjulta) on Albert Edelfeltin maalaus (116,5 × 83 cm) vuodelta 1890. Se on maalattu Tammelassa Hämeessä taiteilijan puolison Ellan de la Chapellen omistuksessa olleen Tammelan Saaren kartanon mailla. Työ kuuluu Suomen taiteen kultakauden keskeisin teoksiin. Näkymä on Tammelan Kaukolanharjulta luoteeseen Pyhäjärven ja Kuivajärven väliselle salmelle. Teos kuuluu Ateneumin kokoelmiin.


title: Kaukolanharju auringonlaskun aikaan

text: "Kaukolanharju auringonlaskun aikaan" -maalausta pidetään yhtenä Edelfeltin merkittävimmistä maisemamaalauksista. Tämä keltavoittoinen työ herätti heti valmistuttuaan myönteistä huomiota ensimmäisessä näyttelyssään Pariisissa silloisten ranskalaisten sanomalahtien mukaan. Se myytiin ilmeisesti heti. Maalauksen toi julkisuuteen vuonna 1976 saksalainen taidekauppias, ja sen osti Ateneumin taidemuseo, jonka kokoelmiin se nykyisin kuuluu.


title: Kaukolanharju auringonlaskun aikaan

text: "Kaukolanharju auringonlaskun aikaan" -maalauksessa Edelfelt panosti viipyvän, mutta pian häviävän hetken tavoittamiseen, kun auringonlasku on kultaisimmillaan ennen sen painumista horisontin taakse. Hän nosti työssä horisontin suhteellisen korkealle, tihensi etualan ilmaisevuutta ja käytti siinä japonistisen maalauskankaan mittasuhdetta. Kaikki nämä asiat olivat uutta tuohon aikaan kuvattaessa suomalaista järvimaisemaa.


title: Kaukolanharju auringonlaskun aikaan

text: Edelfelt maalasi maalauksen Tammelassa vuonna 1889 ja viimeisteli sen Pariisissa loppuvuodesta tai alkuvuodesta seuraavana vuonna.Vuonna 1926 Lounais-Hämeen kotiseutu- ja museoyhdistys rakensi Kaukolanharjun näkötornin Saaren kartanon maille paikalle, jolla Edelfelt maalasi teoksensa. Vuonna 1953 tornin läheisyyteen pystytettiin Edelfeltin muistokivi. Samalla alueella on myös vuonna 1934 Saaren kartanon maille perustettu Saaren kansanpuisto.


title: Kaukolanharju auringonlaskun aikaan

text: Edelfelt maalasi Kaukolanharjua samoilla sävyillä myös Pietarin Eremitaasin hallussa olevaan "Näköala Kaukolan harjulta" -vesiväri- ja guassityöhön. Myös Ateneumin taidemuseolla on häneltä vesivärityö "Näköala Kaukolan harjulta". Edelfeltin Tammelassa maalattuihin töihin kuuluu lisäksi vuonna 1889 Tammelan Portaan kylässä maalattu Turun taidemuseon hallussa oleva öljyvärityö "Veräjällä".


title: Tanssi (Matisse)

text: Tanssi eli La Danse on Henri Matissen maalaus, josta on kaksi versiota, vuodelta 1909 ja 1910. Tanssivien hahmojen sommittelu muistuttaa Blaken Oberonia, Titaniaa, Puckia ja haltijoiden tanssia kuvaavaa akvarellia vuodelta 1786.


title: Tanssi (Matisse)

text: Matisse maalasi "Tanssin" ensimmäisen version luonnokseksi maaliskuussa 1909. Maalaus oli sommittelullinen tutkielma, sen värit ovat haaleampia ja yksityiskohtia on vähemmän kuin maalauksen varsinaisessa versiossa. Koko on kuitenkin suunnilleen sama. Nelson A. Rockefeller lahjoitti teoksen Museum of Modern Artille.


title: Tanssi (Matisse)

text: "Tanssi" oli Matissen jo pitkään tunteman venäläisen liikemiehen ja keräilijän Sergei Shtshukinin tilaus. "Tanssin" ohella tilaukseen sisältyi toinen, musiikkia kuvaava maalaus. Lokakuun vallankumoukseen asti molemmat maalaukset oli ripustettu tilaajan Moskovan asunnon portaikkoon.


title: Tanssi (Matisse)

text: "Tanssi" kuvaa viittä voimakkaan punaisella maalattua tanssivaa figuuria, joiden taustana on pelkistetty vihreä maisema ja syvän sininen taivas. Matissen kiinnostus primitiivisen taiteeseen näkyy maalauksessa, samoin fauvistinen väripaletti. Intensiiviset lämpimät värit rinnastuvat kylmiin sinisiin ja vihreisiin sävyihin, Alastomien tanssijoiden rytminen asettelu tuovat esiin vapautuneisuuden ja nautinnonhalun tuntemuksia. Maalaus yhdistetään usein Igor Stravinskyn "Kevätuhrin" nuorten tyttöjen tanssiin.


title: Tanssi (Matisse)

text: "Tanssia" pidetään yleisesti ratkaisevana teoksena Matissen uran ja modernin maalaustaiteen kehityksessä.


title: Andreas Bergwall

text: Andreas Bergwall (s. 10. huhtikuuta 1974) on ruotsalainen jääpallomaalivahti. Hän edustaa Ruotsin Elitserienissä pelaavaa Västerås SK:ta. Urallaan hän oli Ruotsin maajoukkueen jääpallomaalivahti 17 vuoden ajan ja saavutti kuusi jääpallon maailmanmestaruutta. Hänet nimettiin vuonna 2010 Ruotsin vuoden jääpalloilijaksi.


title: Andreas Bergwall

text: Andreas Bergwallin junioriaikojen seura oli Lesjöfors IF, josta hän siirtyi Elitserienissä pelaavaan IFK Kungälviin vuonna 1996. Kahden Kungälv-kauden jälkeen hän siirtyi Västerås SK:n maalivahdiksi. Västerås-kausinaan hän saavutti kaksi Ruotsin jääpallomestaruutta. Kuuden menestyksellisen Västerås-kauden jälkeen hän siirtyi yhdeksi kaudeksi Vetlanda BK Vetlandaan. Sieltä hän siirtyi edelleen tukholmalaiseen Bajeniin eli Hammarby IF:ään.


title: Andreas Bergwall

text: Kuten useat aikansa ruotsalaiset huippujääpalloilijat, siirtyi Andreas Bergwall Venäjän pääsarjaan syksyllä 2007 seuranaan Raketa Kazan, jossa hän pelasi kaikkiaan kolme kautta. Tänä aikana Raketa Kazan – myöhemmin tunnettu Dynamo Kazanina – saavutti syksyllä 2009 Venäjän cup-mestaruuden.


title: Andreas Bergwall

text: Kolmen Venäjän liigakauden jälkeen Bergwall palasi Ruotsiin ja siirtyi hieman yllättäen Västeråsin kakkosjääpalloseurana pidettyyn Tillbergaan, jossa hän pelasi vain kauden. Kauden 2011–2012 hän pelasi vielä Venäjällä Dynamo Kazanin joukkueessa.


title: Andreas Bergwall

text: Ruotsiin palattuaan kauden 2012–2013 Bergwall pelasi Hammarby IF:ssä, jossa hän saavutti kolmannen Ruotsin mestaruutensa. Syksyllä 2013 Bergwall palasi kotiseudulleen Västeråsiin Västerås SK:n riveihin. ,


title: Andreas Bergwall

text: Bergwall aloitti maajoukkueessa tammikuussa 1996 22-vuotiaana ja on sen jälkeen ollut Ruotsin maajoukkueen ykkösmaalivahti. Hän on pelannut 15 MM-kisat ja saavuttanut niissä kuusi maailmanmestaruutta (1997, 2003, 2005, 2009, 2010, 2012). Kuudes maailmanmestaruus tarkoitti sitä, että hän ohitti Per Fosshaugin maailmanmestaruuksissa. Hänellä ja Fosshaugilla oli aiemmin niitä viisi.


title: Andreas Bergwall

text: Andreas Bergwall on valittu jääpallon vuoden pelaajaksi kaudella 2010. Lisäksi hän kuuluu Ruotsin jääpallon Hall of Fameen eli Stora Grabbareihin numerolla 216. Andreas Bergwallin vanhempi veli Marcus on ollut myös maajoukkuetason jääpalloilija.


title: Andreas Bergwall

text: Maajoukkueessa


title: Andreas Bergwall

text: Seurajoukkueissa


title: Andreas Bergwall

text: Henkilökohtaisesti


title: Tutkivan journalismin yhdistys

text: Tutkivan journalismin yhdistys on vuonna 1992 perustettu suomalainen journalismijärjestö. Se ilmoittaa tehtäväkseen edistää perusteellista ja kriittistä toimitustyötä eli tutkivaa journalismia. Yhdistyksen puheenjohtaja on Ylen tutkiva toimittaja Tiina Lundell. Toimittajien lisäksi yhdistyksen jäseniksi hyväksytään valokuvaajia, tutkijoita, opiskelijoita ja muita asiasta kiinnostuneita.


title: Tutkivan journalismin yhdistys

text: Yhdistys palkitsee vuosittain tutkivana journalistina ansioituneita Lumilapio-palkinnolla ja yhteiskunnan avoimuutta edistäneitä tahoja Jääraappa-tunnustuspalkinnolla.


title: Ion Brătianu

text: Ion Constantin Brătianu (2. kesäkuuta 1821 Piteşti – 16. toukokuuta 1891 Florica) oli romanialainen valtiomies, joka toimi Romanian pääministerinä vuosina 1876–1888 ja jota pidetään yhtenä modernin Romanian valtion isistä. Hän perusti vuonna 1875 Romanian Kansallisliberaalin puolueen (PNL).


title: Ion Brătianu

text: Valakiasta kotoisin ollut Brătianu opiskeli 1840-luvulla Pariisissa ja sai vaikutteita Ranskassa vaikuttaneista radikaaleista aatteista. Hän osallistui vuoden 1848 epäonnistuneeseen vallankumousyritykseen, minkä jälkeen hän asetui maanpakoon Pariisiin. Brătianu pääsi palaamaan kotimaahansa vuonna 1857. Hän kannatti Valakian ja Moldavian ruhtinaskuntien yhdistämistä Romanian valtioksi, mikä toteuikin Alexandru Ioan Cuzan johdolla. Brătianu oli lyhyn aikaa ministerinä Cuzan hallituksessa vuonna 1860. Sen jälkeen hän perusti yhdessä veljensä Dumitru Brătianun kanssa Romanian kansallisliberaalin puolueen. Brătianu osallistui vuonna 1866 Cuzan syrjäyttämiseen sekä Hohenzollern-Sigmaringen-sukuisen Kaarle I:n valitsemiseen Romanian ruhtinaaksi. Brătianu nimitettiin valtiovarainministeriksi ja hän osallistui Romanian vuoden 1866 perustuslain muotoiluun. Hän kuitenkin menetti hallitsijan suosion kun hänet yhdistettiin vuonna 1870 tapahtuneeseen epäonnistuneeseen tasavaltalaiseen vallankaappausyritykseen.


title: Ion Brătianu

text: Päästyään takaisin suosioon Brătianu toimi lähes yhtäjaksoisesti Romanian pääministerinä vuodesta 1876 vuoteen 1888, lukuun ottamatta lyhyttä katkosta vuonna 1881, jolloin pääministerinä oli hänen veljensä Dumitru. Hänen johdollaan Romania sai itsenäisyytensä vahvistettua Venäjän–Turkin sodan (1877–1878) ja Berliinin kongressin (1878) myötä. Brătianun hallitus toteutti perustuslain uudistuksen ja maareformin sekä edisti teollistumista ja talouden modernisointia. Romania julistautui vuonna 1881 kuningaskunnaksi ja solmi 1883 liiton Saksan ja Itävalta-Unkarin kanssa. Brătianu johti maata varsin itsevaltaisesti. Erimielisyydet kuningas Kaarle I:n kanssa pakottivat hänet lopulta eroamaan vuonna 1888. Parlamentti nosti vuonna 1889 syytteen Brătianua ja hänen hallitustaan vastaan, mutta syytteet hylättiin seuraavana vuonna. Brătianu johti Kansallisliberaalia puoluetta kuolemaansa asti.


title: Ion Brătianu

text: Ion Brătianun poikia olivat Ionel, Vintilă ja Dinu Brătianu, joista kaikki toimivat Kansallisliberaalin puolueen puheenjohtajina ja kaksi ensimmäistä myös Romanian pääministereinä.


title: Veräjällä

text: Veräjällä on Albert Edelfeltin maalaus vuodelta 1889. Se on maalattu Tammelan Portaassa Hämeessä taiteilijan osuttua Portaan hämäläiskylään etsiessään maalausten aiheita vaelluksillaan Tammelan Saaren kartanosta käsin, joka oli taiteilijan puolison Ellen de la Chapellen kotipaikka. Maalauksessa nähdään mäen rinteessä rivi aittoja, veräjä ja mekkopukuinen ukko viikatteineen ja tuohikontteineen. Maalausta on pidetty ensimmäisenä impressionistisen ulkoilmamamaalauksen kokeiluna Suomessa ja se oli esillä Pariisin näyttelyssä 1890 yhdessä niin ikään Tammelassa maalatun teoksen "Kaukolanharju auringonlaskun aikaan" (1889–1890) kanssa. Maalaus kuuluu Turun Taidemuseon kokoelmiin.


title: Veräjällä

text: Ateneumin kokoelmissa on Edelfeltin tekemä ajoittamaton teoksen osaluonnos, tussilla ja lyijykynällä toteutettu "Hämäläinen heinämies".


title: Ionel Brătianu

text: Ionel Brătianu (tunnetaan myös nimellä Ion I. C. Brătianu; 20. elokuuta 1864 Florica – 24. marraskuuta 1927 Bukarest) oli romanialainen poliitikko, joka toimi kuusi kertaa Romanian pääministerinä vuosina 1909, 1910–1911, 1914–1918, 1918–1919, 1922–1926 sekä 1927. Hän kannatti Suur-Romanian luomista. Hän oli myös Kansallisliberaalin puolueen (PNL) puheenjohtaja vuodesta 1909 kuolemaansa saakka.


title: Ionel Brătianu

text: Ionel Brătianun isä oli valtiomies Ion Brătianu. Brătianu opiskeli Pariisissa ja hankki itselleen insinöörin koulutuksen. Hänet valittiin Romanian parlamenttiin vuonna 1895 ja vuonna 1897 hänestä tuli yleisten töiden ministeri. Brătianu oli 1907–1909 Dimitrie Alexandru Sturdzan hallituksen sisäministerinä, minkä jälkeen hänestä tuli ensi kertaa pääministeri. Hänen johdollaan Kansallisliberaali puolue ryhtyi kannattamaan aluelaajennuksia Suur-Romanian luomiseksi.


title: Ionel Brătianu

text: Brătianu kutsuttiin kolmen vuoden tauon jälkeen tammikuussa 1914 jälleen pääministeriksi tarkoituksenaan toteuttaa suuri maareformi. Ensimmäisessä maailmansodan puhjettua myöhemmin samana vuonna hänen tavoitteenaan oli alun perin Romanian pitäminen puolueettomana. Lopulta Brătianu kuitenkin hyväksyi maan liittymisen sotaan elokuussa 1916 ympärysvaltojen puolelle, sillä vastineeksi Romanialle luvattiin Itävalta-Unkarille kuulunut Transilvanian alue sodan jälkeisissä rauhanjärjestelyissä. Lyhyen alkumenestyksen jälkeen kahden rintaman sota Itävalta-Unkaria, Saksaa ja Bulgariaa vastaan muodostui Romanialle katastrofaaliseksi. Kun keskusvallat miehittivät maan pääkaupungin Bukarestin, Brătianu pyysi eroa, mutta kuningas Ferdinand I:n pyynnöstä hän jatkoikin pääministerinä ja kokosi laajapohjaisemman hallituksen, joka asettui Iașiin. Venäjän irtautuminen sodasta teki lopulta taistelun jatkamisen Romanialle täysin mahdottomaksi. Brătianu jätti pääministerin paikkansa helmikuussa 1918, jotta Romania voisi solmia rauhan keskusvaltojen kanssa.


title: Ionel Brătianu

text: Suursota päättyi Romanian onneksi ympärysvaltojen voittoon ja Brătianu palasi pääministeriksi joulukuussa 1918. Hän johti Romanian valtuuskuntaa Pariisin rauhankonferenssissa ja ajoi siellä voimakkaasti Suur-Romanian luomista. Hän ei hyväksynyt kompromissia, jossa Romania sai aluelaajennuksia, mutta eräät kiistanalaiset alueet siirtyivät Jugoslavialle. Niinpä Brătianu erosi uudelleen pääministerin tehtävästä syyskuussa 1919. Hän kuitenkin palasi jälleen hallituksen johtoon vuosiksi 1922–1926, jolloin muun muassa hyväksyttiin uusi perustuslaki ja vietiin maareformi loppuun. Brătianu ehti perustaa vielä kuudennen hallituksensa hieman ennen kuolemaansa kesäkuussa 1927. Ionel Brătianun kuoltua Romanian pääministeriksi ja Kansallisliberaalin puolueen puheenjohtajaksi tuli hänen veljensä Vintilă Brătianu. Kolmas veli Dinu Brătianu toimi hänkin myöhemmin puolueen johdossa.


title: Asovanmeren taistelu

text: Asovanmeren taistelu oli Saksan ja Neuvostoliiton joukkojen välinen taistelu toisen maailmansodan itärintamalla, Asovanmeren rannikolla Krimin niemimaan lähistöllä. Taistelussa kohtasivat Saksan 17., 11. armeija ja 1. panssariryhmä sekä Neuvostoliiton 9. ja 18. armeija. Taistelun aikana saksalaiset piirittivät puna-armeijan joukot saaden yli 106 000 sotavankia. Taistelun jälkeen saksalaiset jatkoivat hyökkäystä kohti Sevastopolia, joka antautui vasta 7. heinäkuuta 1942.


title: Dinu Brătianu

text: Constantin I. C. Brătianu (tunnettu myös nimellä Dinu Brătianu; 13. tammikuuta 1866 Florica – 1950 Sighet) oli romanialainen poliitikko, joka toimi Kansallisliberaalin puolueen johtajana.


title: Dinu Brătianu

text: Dinu Brătianu oli Romanialaisen valtiomiehen Ion Brătianun poika. Hänet valittiin maan parlamenttiin vuonna 1895 ja hän oli valtiovarainministerinä 1933–1934. Hänestä tuli Kansallisliberaalin puolueen puheenjohtaja sen jälkeen kun pääministeri Ion Duca murhattiin joulukuussa 1933. Seuraavina vuosina Brătianu oli oppositiossa kuningas Kaarle II:n vallankäyttöä ja Gheorghe Tătărescun hallitusta vastaan. Toisen maailmansodan aikana Brătianu aluksi tuki Ion Antonescun sotapolitiikkaa, mutta kääntyi sodan edetessä vastustamaan sitä.


title: Dinu Brătianu

text: Brătianu oli mukana suunnittelemassa 23. elokuuta 1944 toteutettua vallankaapausta, jolla Antonescu syrjäytettiin. Hän toimi salkuttomana ministerinä kahdessa sitä seuranneessa hallituksessa ja oli yksi kommunistien valtaannousua vastustaneiden voimien johtohahmoista. Hän halusi myös hakea länsiliittoutuneilta tukea Romanialle Neuvostoliittoa vastaan, minkä seurauksena kommunistit alkoivat suhtautua häneen vihamielisesti. Brătianu kieltäytyi osallistumasta maaliskuussa 1945 nimitettyyn Petru Grozan vasemmistosävyiseen hallitukseen. Kommunistien täydellisen valtaannousuun jälkeen hänet vangittiin. Brătianu kuoli Sighetin vankilassa vuonna 1950.


title: Dinu Brătianu

text: Dinu Brătianun veljiä olivat Romanian pääministerit Ionel ja Vintilă Brătianu.


title: Bečej

text: Bečej (, ) on Pohjois-Serbiassa Vojvodinan autonomisen alueen kaupunki.


title: MTS

text: MTS voi tarkoittaa seuraavia:


title: Alexandru Averescu

text: Alexandru Averescu (22. huhtikuuta 1859, Izmail, Moldavia – 3. lokakuuta 1938 Bukarest) oli romanialainen kenraali ja poliitikko. Hän kohosi kansallissankariksi ensimmäisen maailmansodan aikana ja toimi Romanian pääministerinä kolmesti vuosina 1918, 1920–1921 sekä 1926–1927.


title: Alexandru Averescu

text: Averescu palveli sotilaana Romanian itsenäisyyssodassa Venäjän–Turkin sodan aikana 1877–1878 ja jatkoi sen jälkeen sotilasopintojaan Italiassa. Kenraalina ja vastanimitettynä sotaministerinä hän kukisti suuren talonpoikaiskapinan maalis–huhtikuussa 1907 käyttäen ankaria keinoja. Toisen Balkanin sodan aikana vuonna 1913 Averescu toimi Romanian armeijan esikuntapäällikkönä ja johti sotilasoperaatioita Bulgariaa vastaan. Romanian liityttyä ensimmäiseen maailmansotaan ympärysvaltojen puolelle elokuussa 1916 hän sai johdettavakseen kolmannen armeijan, joka vastasi maan etelärajan puolustuksesta Bulgarian hyökkäysten varalta. Syyskuusta 1916 alkaen hän johti eteläistä armeijaryhmää, joka kärsi pian tappion yhtyneille bulgarialais-turkkilaisille joukoille hyökätessään Tonavan yli Flămândassa. Averescu sai kuitenkin maineensa takaisin johtaessaan seuraavana vuonna Karpaateilla puolustustaisteluita hyökkääviä saksalaisia vastaan. Hänen johtamansa armeija saavutti vuonna 1917 merkittävän torjuntavoiton saksalaisista Mărăștin taistelussa. Averescu sai tämän jälkeen Romaniassa sankarillisen maineen. Romanian vastarinta kuitenkin murtui pian ja Venäjän irtauduttua sodasta lokakuun vallankumouksen jälkeen Romania jäi yksin vihollisten ympäröimäksi.


title: Alexandru Averescu

text: Maaliskuussa 1918 kuningas Ferdinand I nimitti Averescun Romanian pääministeriksi Ion I. C. Brătianun seuraajana, ja tämä sai tehtäväkseen neuvotella aselevon keskusvaltojen kanssa. Kuningas ei ollut tyytyväinen neuvotteluissa sovittuihin ehtoihin ja Averescu erosi pääministerin tehtävästä ennen kuin Romanian sodasta irrottanut Bukarestin rauhansopimus allekirjoitettiin toukokuussa 1918. Hän jätti myös armeijan ja siirtyi politiikkaan perustamalla populistisen Kansanpuolueen.


title: Alexandru Averescu

text: Averescu palasi Romanian pääministeriksi maaliskuussa 1920 ja hänen hallituksensa ryhtyi toteuttamaan odotettua maareformia, tosin varsin laimennetussa muodossa. Hänen toinen hallituksensa kaatui joulukuussa 1921, mutta hän palasi vielä kolmannen kerran pääministeriksi maaliskuussa 1926. Averescu pyrki poliittisella urallaan vähentämään Romanian politiikkaa hallinneen Kansallisliberaalin puolueen valtaa, mutta huonolla menestyksellä. Hänen sisäpolitiikkansa oli enimmäkseen konservatiivista ja autoritääristä. Averescun kolmas hallitus kaatui vuonna 1927 kun paljastui, että hän oli käynyt salaa neuvotteluja kruununperimysoikeutensa menettäneen prinssi Karolin kanssa.


title: Alexandru Averescu

text: Averescu ylennettiin vuonna 1930 marsalkaksi. Kuninkaaksi tullut Kaarle II nimitti hänet 1937 kuninkaallisen neuvoston jäseneksi. Hän kuoli seuraavana vuonna.


title: Porsaanreikä

text:
Porsaanreikä on lain tai muun säädöksen aukko, jota käytetään erilaisten etujen hankkimiseen, esimerkiksi veronkiertoon. Sana tulee sikojen aitauksiin tehdyistä aukoista, joita tehtiin, jotta pienet porsaat pääsivät vapaammin juoksentelemaan; kielteisen merkityksen sana saa, kun uteliaat pikku porsaat keksivät kulkutien sieltäkin, mistä ei pitäisi.
Nykysikaloissa emakon porsituskarsinasta eristetään putkikaiteella pikkuporsaille oma makuualue, jossa ne mielellään nukkuvat lämpölampun alla. Porsaat mahtuvat livahtamaan kaiteen alta, mutta emakko ei sinne pääse.


title: Vladimir Romanovski

text: Vladimir Vаtslаvovitš Romаnovski (, 21. kesäkuuta 1957 Slonim, Valko-Venäjän SNT – 13. toukokuuta 2013) oli Neuvostoliittoa edustanut ratameloja, olympiavoittaja ja maailmanmestari.


title: Vladimir Romanovski

text: Romanovski voitti parinsa Serhij Nahornyn kanssa Montréalin kesäolympialaisissa 1976 kajakkikaksikon 1 000 metrillä kultaa ja kajakkikaksikon 500 metrillä hopeaa. Lisäksi Romanovski saavutti kaksi maailmanmestaruutta ja MM-pronssin.


title: Vladimir Romanovski

text: Romanovski kuoli 55-vuotiaana 13. toukokuuta 2013.


title: Torey Krug

text: Torey Krug (s. 12. huhtikuuta 1991 Royal Oak, Michigan, Yhdysvallat) on yhdysvaltalainen jääkiekkopuolustaja, joka pelaa NHL-joukkue Boston Bruinsissa. Hänen vahvuuksiaan ovat hyvä kiekollinen peli.


title: Aléxandros Papágos

text: Aléxandros Papágos (; 9. joulukuuta 1883 Ateena – 4. lokakuuta 1955 Ateena) oli kreikkalainen sotilas, joka johti Kreikan armeijaa toisessa maailmansodassa 1940–1941 sekä hallituksen joukkoja Kreikan sisällissodan loppuvaiheessa 1949. Myöhemmin hän siirtyi politiikkaan ja toimi Kreikan pääministerinä vuosina 1952–1955.


title: Aléxandros Papágos

text: Papágos aloitti palveluksensa Kreikan armeijassa vuonna 1906 ja osallistui Balkanin sotiin vuosina 1912–1913 sekä Kreikan Turkin-sotaretkeen 1919–1922. Hänet ylennettiin kenraalimajuriksi vuonna 1927 ja hänestä tuli vuonna 1935 sotaministeri ja 1936 yleisesikunnan päällikkö. Italian hyökätessä Kreikkaan lokakuussa 1940 Papágoksesta tehtiin ylipäällikkö ja hän johti menestyksekästä puolustustaistelua, jonka tuloksena Italian joukot pakotettiin perääntymään Albanian puolelle. Kreikan puolustus kuitenkin murtui nopeasti Saksan hyökättyä huhtikuussa 1941 ja antautumisen jälkeen Papágos jäi saksalaisten vangiksi. Liittoutuneet vapauttivat hänet saksalaisten vankileiriltä vasta aivan toisen maailmansodan viimeisinä päivinä.


title: Aléxandros Papágos

text: Papágos palasi maailmansodan jälkeen Kreikan armeijaan ja johti sotilasoperaatioita sissisotaa käyneitä kommunisteja vastaan. Hänet ylennettiin sotamarsalkaksi vuonna 1949. Papágos erosi ylipäällikön tehtävistä toukokuussa 1951 ja perusti "Ellinikós Synagermós" -nimisen puolueen, josta tuli nopeasti Kreikan suurin puolue. Papágos nautti suurta henkilökohtaista kansansuosiota ja marraskuun 1952 parlamenttivaaleissa saavutetun ratkaisevan voiton jälkeen kohosi pääministeriksi. Hän kuoli virassa ollessaan kolme vuotta myöhemmin.


title: Aléxandros Papágos

text: Aléxandros Papágoksen isä oli kenraalimajuri Leonídas Papágos. Papágoksen mukaan on nimetty Ateenan esikaupunki Papágou.


title: Pif ja Herkules

text: Pif ja Herkules () on ranskalaisen José Cabrero Arnalin vuonna 1948 luoma sarjakuva. Sen hahmot ovat Pif-koira ja Herkules-kissa.


title: Pif ja Herkules

text: Sarjakuva ilmestyi ensimmäisen kerran Ranskan kommunistisen puolueen päivälehdessä L’Humanité maaliskuussa 1948. Aluksi Pif () esiintyi sarjassa yksinään, kunnes Herkules tuli mukaan vuonna 1950. Vuosina 1969–1993 sekä 2004–2008 sarjakuvaa julkaistiin Pif Gadget -nimisenä lehtenä. Hahmot esiintyivät myös vuonna 1989 tehdyssä animaatiosarjassa.


title: Pif ja Herkules

text: Suomessa sarjakuvaa julkaistiin Raketti-lehdessä 1960-luvulta lähtien. Vaikka Pif ja Herkules ilmestyi vasemmistolaisissa lehdissä Suomen ja Ranskan lisäksi muun muassa Britanniassa, ei se ollut poliittinen sarjakuva. Raketti-lehden jälkeen sarjaa julkaistiin myös Jippo-lehdessä.


title: Fərid Məmmədov

text: Fərid Məmmədov (s. 30. elokuuta 1991 Baku, Azerbaidžan) on azerbaidžanilainen laulaja.


title: Fərid Məmmədov

text: Məmmədov edusti Azerbaidžania vuoden 2013 Eurovision laulukilpailussa kappaleella ”Hold Me”. Hän selviytyi ensimmäisestä semifinaalista loppukilpailuun, jossa sijoittui lopulta Tanskan jälkeen koko kilpailun toiselle sijalle.


title: Helga Arendt

text: Helga Arendt (24. syyskuuta 1964 Köln – 11. maaliskuuta 2013) oli Länsi-Saksaa edustanut yleisurheilija, joka kilpaili pääasiassa 400 metrin juoksussa.


title: Helga Arendt

text: Arendt voitti 400 metrillä sisäratojen maailmanmestaruuden Budapestissa 1989 ja sisäratojen EM-hopeaa Budapestissa 1988. Soulin kesäolympialaisissa 1988 hän oli 400 metrillä seitsemäs ja 4×400 metrin viestissä Länsi-Saksan joukkueessa neljäs. Vuonna 1990 ilmestynyt lehtiartikkeli paljasti Arendtin ja muutaman muun huippunaispikajuoksijan edustaman "Eintracht Hamm" -urheiluseuran järjestelmällisen dopinginkäytön, minkä jälkeen naiset Arendt mukaan lukien lopettivat aktiiviuransa.


title: Helga Arendt

text: Arendt kuoli 11. maaliskuuta 2013, 48-vuotiaana, rinnassa olleen kasvaimen seurauksena.


title: Pyhä Leonhard

text: Pyhä Leonhard (k. 559) oli frankkeihin kuulunut munkki Limousinin alueelta. Hänen pyhimyselämäkertansa on kirjoitettu 1100-luvulla, ja katolisen ensyklopedian mukaan sillä ei ole historiallista arvoa. Pyhä Leonhard esitetään yleensä ketjut kädessään. Hänen muistopäivänsä on kuudes marraskuuta.


title: Paimen-Sanomat

text: Paimen~Sanomat on Oulun ortodoksisen hiippakunnan seurakuntien eli Kajaanin, Kiuruveden, Lapin, Oulun ja Vaasan ortodoksisten seurakuntien julkaisema aikakaus- ja tiedotuslehti, joka jaetaan ilmaiseksi kaikille ko. seurakuntien jäsenille. Lehti ilmestyy neljä kertaa vuodessa sekä painettuna että verkkoversiona.


title: Paimen-Sanomat

text: Lehti keskittyy tiedottamaan seurakuntien jumalanpalveluselämästä ja toiminnasta. Siinä julkaistaan kirkkovuoteen ja ortodoksisuuteen liittyviä opetustekstejä, seurakuntien uutisia ja valokuvia sekä kolumneja.


title: Paimen-Sanomat

text: Paimen~Sanomien päätoimittajana toimii Oulun ortodoksinen kirkkoherra, pastori, Marko Patronen.


title: Alli Heinämaa

text: Alli Heinämaa (1891 Salo – 1976) oli Heinolan seminaarin harjoituskoulun opettaja, Heinolan kylpylän kamreeri ja toimitusjohtaja ja Heinolan museon perustaja. Hän oli Siviä Heinämaan sisar ja kirjailija Anna Heinämaan ja filosofi Sara Heinämaan isotäti.


title: Alli Heinämaa

text: Alli Heinämaa pääsi ylioppilaaksi 1911 ja sai opettajan pätevyyden 1913 Heinolan seminaarista. Hän toimi Helsingin alemman kansakoulun opettajana 1912–1913, synnyinkaupunkinsa Salon valmistavan koulun johtajattarena 1914–1917 ja Turun kaupungin ylemmän kansakoulun opettajana 1917–1919.


title: Alli Heinämaa

text: Heinolan seminaarin harjoituskoulun alkeisluokkien opettajaksi Heinämaa tuli 1919 ja toimi virassa aina vuoteen 1951 saakka. Kesäisin hän toimi Heinolan kylpylaitoksen kamreerina 1924 ja toimitusjohtajana 1928–1931. Heinolan kaupunginvaltuutettuna Heinämaa oli vuosina 1929, 1941 sekä vuodesta 1946 eteenpäin. Sotien aikana hän toimi Heinolan kaupungin naisten vapaaehtoisen työpalvelun johtajana 1939–1944.


title: Alli Heinämaa

text: Alli Heinämaa oli mukana Lotta Svärd -järjestön sihteerinä ja puheenjohtajana, Suomen Punaisen Ristin Mikkelin läänin piirihallituksessa ja naistoimikunnassa, Mannerheimin Lastensuojeluliiton Heinolan osaston ja Heinolan Karjala-Seuran johtokunnissa, Heinolan Eläinsuojeluyhdistyksen puheenjohtajana sekä Heinolan kaupunkiseurakunnan kirkkovaltuustossa, kirkkoneuvostossa ja diakoniatoimikunnassa.


title: Alli Heinämaa

text: Eläkevuosinaan Alli Heinämaa omistautui Heinolan kotiseututyöhön, museoesineiden ja paikallishistoriallisten valokuvien keräämiseen ja Heinolan museohankkeen edistämiseen. Monien vaiheiden jälkeen museo avattiin 1963 Siltakadulla kirkon vieressä sijaitsevaan vuonna 1902 rakennettuun pappilaan.


title: Alli Heinämaa

text: Heinola-seura on nimennyt Allinpäivän 31. tammikuuta Heinolan kotiseutupäiväksi kunnioittaakseen Alli Heinämaan työtä kaupungin hyväksi.


title: Hannu Pyykkönen (rehtori)

text: Hannu Pyykkönen (s. 1950) on suomalainen opettaja ja ortodoksivaikuttaja. Hän toimi mikkeliläisen Päämajakoulun rehtorina vuosina 1990–2010 ja sitä ennen saman koulun opettajana ja vararehtorina.


title: Hannu Pyykkönen (rehtori)

text: Hannu Pyykkönen on toiminut myös Suomen ortodoksisen kirkon korkeimman päättävän elimen, kirkolliskokouksen kirkolliskokousedustajana kaksi kautta vuoteen 2013 saakka. Hän on perustanut vuonna 2005 yhdessä poikansa Petja Pyykkösen kanssa yhden suurimmista suomalaisista ortodoksista mediosta, Ortodoksi.netin, joka on laaja suomalainen ortodoksinen tietosivusto.


title: Hannu Pyykkönen (rehtori)

text: Häneltä on julkaistu kaksi teosta. Toinen yhdessä Lauri Uotilan ja Teuvo Tiihosen kanssa käsitteli Päämajakoulun satavuotista historiaa ja toinen yhdessä Petja Pyykkösen kanssa ja se käsitteli Mikkelin puretun ortodoksisen sotilaskirkon historiaa.


title: Kangasalan Voitto

text: Kangasalan Voitto (KaVo, viralliselta nimeltään "Voimistelu ja urheiluseura Kangasalan Voitto ry") on kangasalalainen urheiluseura, joka on perustettu vuonna 1929. Seurassa harrastetaan mm. jalkapalloa, jääkiekkoa ja kaukalopalloa. Kaukalopallossa seura pelasi välillä Suomen korkeimmalla sarjatasolla Kaukalopalloliigassa.


title: Kangasalan Voitto

text: Aikaisemmin seura on menestynyt mm. pikaluistelussa. Olavi Köppä osallistui Innsbruckin olympialaisissa 1976 1 500, 5 000 ja 10 000 metrin matkoille. Parhaiten hän menestyi 10 000 metrillä, jossa hän oli yhdeksäs.


title: Lyttylä

text: Lyttylä () on maaseutumainen kylä Porissa. Entiseen Porin maalaiskuntaan aikoinaan kuulunut kylä sijaitsee Pihlavanlahden pohjoisrannalla noin 10 kilometriä kaupungin keskustan luoteispuolella. Asukkaita Lyttylässä on 296 (2013).


title: Lyttylä

text: Lyttylää pidetään yhtenä Porin vanhimmista asutuista alueista, joka on saatettu asuttaa jo esihistoriallisella ajalla. Historiallisena aikana Lyttylässä on toiminut muun muassa laivaveistämö eli varvi sekä puutavaran vientisatama. Vuonna 1614 perustettiin Lyttylän kartano. Koulu aloitti toimintansa kartanon vanhassa päärakennuksessa vuonna 1906 ja kirjasto 1955, mutta molemmat lakkautettiin 1970.


title: Lyttylä

text: Nykyään Lyttylän kartanon päärakennuksessa on toimintaa muun muassa Otsolan kansalaisopistolla sekä paikallisella kiinteistöyhdistyksellä. Kylässä sijaitsee myös Porin Pursiseuran 1900-luvun alussa rakennettu paviljonki, jossa on kesäaikana ravintola. Omaa kirkkoa Lyttylässä ei ole mutta kylässä toimii Porin ev.lut.seurakuntayhtymän ylläpitämä rukoushuone.


title: Lyttylä

text: Lyttylässä sijaitsee myös Pirunpesä-niminen luola, joka on Suomen kolmanneksi pisin tunnettu luola.


title: Lyttylän kartano

text: Lyttylän kartano oli Porin Lyttylässä vuosina 1614–1900 sijainnut kartano.


title: Lyttylän kartano

text: Se perustettiin vuonna 1614, kun kuningas Kustaa II Adolf antoi Lyttylän ja Kellahden kylät läänitykseksi ratsumestari Otto Johan Grothusenille. Kartanon muita omistajia olivat muun muassa Eneskjöldin suku, vapaaherra ja Vaasan läänin maaherra Karl Konstantin de Carnall sekä kauppaneuvos Fredrik Frans Wallenstråle. Viimeinen omistaja oli tanskalainen liikemies Valdemar Heyman, joka myi kartanon maat torppareilleen vuonna 1900.


title: Lyttylän kartano

text: Lyttylän kartanon tyhjilleen jääneeseen päärakennukseen perustettiin kansakoulu vuonna 1906 ja sen yhteyteen kirjasto vuonna 1955, mutta molemmat lakkautettiin 1970. Nykyään päärakennus on Porin kaupungin omistama ja se on paikallisen kiinteistöyhdistyksen käytössä. Myös Otsolan kansalaisopisto järjestää rakennuksessa kursseja.


title: Lyttylän kartano

text: Päärakennus on rakenteista löytyneen vuosiluvun perusteella valmistunut 1896. Paikalla on aiemmin ollut pienempi rakennus. Päärakennuksen pelastamiseksi alueen asukkaat ovat vuonna 2014 perustaneet Pro Lyttylän Kartano ry:n, joka ostaa rakennuksen kaupungilta ja kunnostaa sen.


title: Sinulle rakas

text: Sinulle rakas on laulaja Merja Rantamäen vuonna 1977 ilmestyneen singlen "Veit sydämen" B-puolen kappale. Säestävää orkesteria johtaa Pentti Lasanen.


title: Sinulle rakas

text: Laulun säveltäjä on V. Lozovoj, suomenkieliset sanat on tehnyt Pauli Salonen ja sovitus on Toivo Kärjen.


title: Sinulle rakas

text: Levy-yhtiö on Oy Finnlevy Ab ja singlen luettelotunnus FS 35.


title: Sinulle rakas

text: Musiikkikustantaja on Fazer ja kappaleen kesto 2:37. Vinyylisinglejä on valmistettu Suomessa.


title: Veit sydämen

text: Veit sydämen on laulaja Merja Rantamäen singlejulkaisu vuodelta 1977. Säestävää orkesteria johtaa Nacke Johansson.


title: Veit sydämen

text: Laulun säveltäjäksi on merkitty Jose Luis Perales, suomenkielisen sanoituksen on tehnyt Juha Vainio ja sovitus on Nacke Johanssonin. Laulun alkuperäinen nimi on "Porque te vas", ja se on Carlos Sauran ohjaamasta elokuvasta "Cria cuervos – korppi sylissä".


title: Veit sydämen

text: Rantamäen singlen julkaissut levy-yhtiö on Oy Finnlevy Ab ja singlen luettelotunnus on FS 35. Musiikkikustantaja on Fazer ja kappaleen kesto 3:15. Singlen kääntöpuolella on kappale nimeltä "Sinulle rakas". Vinyylisinglejä on valmistettu Suomessa.


title: Luettelo uskonnoista valtioittain

text: Tämä on luettelo uskonnoista maittain.


title: Luettelo uskonnoista valtioittain

text: Ryhmään "Muut uskonnot" kuuluvat mm, "Bahai-usko, Jainalaisuus, Šintolaisuus, Sikhiläisyys, Taolaisuus, Tenrikyō, Wicca, Zarathustralaisuus, Cao Đài, I-Kuan Tao, Mandealaisuus, Rastafari, Rātana, Scientologia ja Jesidismi".


title: Nottwil

text: Nottwil on kunta Keski-Sveitsissä, Luzernin kantonissa. Vuoden 2012 lopussa kunnan väkiluku oli 3 443.


title: Nottwil

text: Nottwilissä on Euroopan johtava alaraajahalvausten eli paraplegian hoitokeskus ().


title: Nottwil

text: Valtatie N2 ja Luzern–Olten-rautatie kulkevat Nottwilin kautta.


title: Frans Äimä

text: Frans Gustaf Äimä (vuoteen 1897 Emeléus; 27. elokuuta 1875 Kalajoki – 14. toukokuuta 1936 Helsinki) oli suomalainen foneetikko ja kielentutkija.


title: Frans Äimä

text: Äimän vanhemmat olivat piirilääkäri Frans Emil Emeléus ja Amanda Karolina Aejmelaeus. Hän valmistui filosofian kandidaatiksi 1899 ja lisensiaatiksi (tohtoriksi) 1915, ja hänen väitöskirjansa aiheena oli "Phoenetik und lautlehre des Inarilappischen" (1914). Samana vuonna hänestä tuli Helsingin yliopiston suomen ja lapin kielten äänneopin dosentti, joka toimi fonetiikan vt. opettajana vuoteen 1920 saakka. Fonetiikan ylimääräiseksi professoriksi Äimä nimitettiin 1924. Opiskeluaikanaan 1904–1914 Äimä osallistui näkyvästi Pohjalaisen Osakunnan ja Pohjois-Pohjalaisen Osakunnan toimintaan, muun muassa ensimmäisen valtuuskunnan puheenjohtajana ja jälkimmäisen kuraattorina. Äimä teki 1896–1897 tutkimusmatkan Suomenlahden ulkosaaristoon, josta julkaisi teoksen "Äänneopillinen tutkimus Tytärsaaren murteesta" (1900) ja yhteensä viisi tutkimusmatkaa 1900–1931 Inarin Lappiin ja Petsamoon, joista hän julkaisi väitöskirjansa ohella useita muita tutkimuksia. Äimän teos "Yleisen fonetiikan oppikirja" julkaistiin vasta hänen kuolemansa jälkeen vuonna 1938.


title: Frans Äimä

text: Äimän puoliso vuodesta 1918 oli Ester Ingeborg Ervast (1879–1966).


title: Sursee

text: Sursee on vanha, keskiaikainen kaupunki Keski-Sveitsissä, Luzernin kantonissa. Sursee on samannimisen hallintoalueen () keskus. Vuoden 2012 lopussa kaupungin väkiluku oli 9 077.


title: Sursee

text: Sursee sijaitsee Sempacherseen pohjoisrannalla. Järven laskujoki Suhre virtaa kaupungin läpi.


title: Sursee

text: Moottoritie A2 ja Luzern–Olten-rautatie kulkevat Surseen kautta.


title: Jurassic Park (Sega)

text: Jurassic Park on BlueSky Softwaren kehittämä ja Segan julkaisema "Jurassic Park" elokuvaan ja "Dinosauruspuisto" kirjaan perustuva videopeli, joka julkaistiin vuonna 1993. Pelissä on kaksi vaihtoehtoista pelattavaa hahmoa (Dr. Alan Grant ja Velociraptor). Pelille tehtiin myöhemmin myös "jatko-osa": "".


title: Jurassic Park (Sega)

text: Pelin juoni on riippuvainen siitä, minkä hahmon pelaaja valitsee pelattavakseen:


title: Jurassic Park (Sega)

text: Peli alkaa kun Tyrannosaurus Rex hyökkää vierailijoiden kimppuun kiertoajelun aikana ja heittää auton (jossa Grant on) alas jyrkänteeltä. Pelaajan tulee selvitä viidakon sekä muiden alueiden läpi takaisin vierailukeskukseen ja voittaa siellä pääpomovastus: Alfa Velociraptor, tiputtamalla Tyrannosauruksen luuranko sen niskaan.


title: Jurassic Park (Sega)

text: Jos palaaja valitsee Raptorin ohjattavakseen peli alkaa siitä kun raptor lauma rikkoo aitauksensa portit ja livistää yön pimeyteen. Peli on lähes sama kuin pelatessa Grantilla mutta dinosaurusten tappamisen siaan raptorilla tapetaan ihmisiä. Raptorin saapuessa vierailukeskukseen on tehtävänä tällä kertaa pudottaa luuranko Grantin niskaan.


title: Englannin Valioliigan kausi 2012–2013

text: Englannin Valioliigan kausi 2012–2013 oli Valioliigan 21. kausi. Mestaruuden voitti Manchester United 11 pisteen erolla Manchester Cityyn.


title: The Lost World: Jurassic Park (Sega)

text: The Lost World: Jurassic Park on Appaloosa Interactiven kehittämä ja Segan julkaisema toimintapeli, joka perustuu elokuvaan "Kadonnut maailma – Jurassic Park". Peli julkaistiin 1997.


title: The Lost World: Jurassic Park (Sega)

text: Samana vuonna on julkaistu peli eri alustoille, jossa ovat eri kehittäjät.


title: Attribuuttikielioppi

text: Attribuuttikielioppi määrittelee attribuutit formaalin kielen pääte- ja välikesymboleille sekä produktioille ominaiset laskusäännöt, joissa attribuuttien arvoja käytetään. Laskusääntöjä kutsutaan myös semanttisiksi toiminnoiksi. Laskusäännöillä ei saa olla sivuvaikutuksia. Kieliopista voidaan muodostaa abstrakti syntaksipuu ja attribuuttien laskusäännöt ovat puun solmukohdissa. Attribuutit voivat olla joko "synteettisiä" tai "periytyneitä". Synteettiset attribuutit ovat aina attribuuttien laskusääntöjen tuloksista saatuja ja periytyneet ovat vanhemmilta solmukohdilta saatuja.


title: Attribuuttikielioppi

text: Esimerkin Yhteydetön kielioppi kuvaa kielen, jolla voi kirjoittaa yksinkertaisia matemaattisia lauseita:


title: Attribuuttikielioppi

text: Alla esitettyllä attribuuttikieliopilla pystyy laskemaan lukuarvoja kirjoitetuista lausekkeista. Kielioppi käyttää vain synteettisiä attribuutteja, joten se on S-attribuuttikielioppi.


title: Taru ja Totuus

text: Taru ja Totuus on Gunnar Finnen veistos Helsingin Esplanadin puistossa. Vuonna 1932 paljastettu teos on omistettu Zachris Topeliuksen muistolle, ja siinä aihe on kuvattu alastomina neitohahmoina. Totuus-neidolla on totuuden liekki kämmenellään ja Taru pitelee sadun kruunupäistä lintua.


title: Taru ja Totuus

text: "Taru ja Totuus" on valettu pronssista, ja sen jalusta on mustaa graniittia. Neitohahmot ovat noin 1,8 metriä korkeita, ja jalustan korkeus on 1,4 metriä. Jalustassa on reliefi Topeliuksen kasvoista.


title: Taru ja Totuus

text: Tarun ja Totuuden tilaajajärjestönä oli Svenska Litteratursällskapet i Finland. Teoshanke aiheutti suuren kohun. Finnen vertauskuvallinen veistosehdotus oli pettymys niille, jotka olivat toivoneet perinteistä näköisveistosta. Kirjailija Maila Talvio käynnisti kilpailevan veistossuunnitelman ja kansalaiskeräyksen saadakseen Ville Vallgrenin jo 1909 tekemän "Topelius satusetänä" -veistoksen valetuksi pronssiin ja paljastetuksi ennen Finnen teosta. Hanke onnistuikin, ja Vallgrenin "Topelius ja lapset" Koulupuistikossa toukokuussa 1932, puolta vuotta ennen Finnen veistosta.


Stalinismin ja natsismin uhrien eurooppalainen muistopäivä on Euroopan parlamentin vuodesta 2009 tunnustama, vuosittain 23. elokuuta vietettävä muistopäivä Euroopan totalitaristiten maiden uhrien muistoksi. Päivämäärä on allekirjoittamispäivä 1939 Molotov–Ribbentrop -sopimuksesta, jota parlamentin puhemies Jerzy Buzek luonnehti vuonna 2010 "ihmiskunnan historian kahden pahimman totalitarismin muodon yhteenliittymäksi". Kannanotto pitää Neuvostoliiton kommunistisen stalinismin ja Saksan/Suur-Saksan kansallissosialismin, natsismin aikaisia joukkokarkotuksia, murhia ja orjuuttamisia sotarikoksina ja rikoksina ihmisyyttä vastaan sekä pyrkii vahvistamaan Euroopassa demokraattisia arvoja ja rauhaa.


title: Moyen Ogooué

text: Moyen Ogooué on hallinnollinen alue Gabonin länsiosassa.


title: Moyen Ogooué

text: Moyen Ogoouén pinta-ala on 18 535 neliökilometria. Vuonna 2003 alueen väkiluku oli 60 990. Sen pääkaupunki on Lambaréné.


title: Moyen Ogooué

text: Moyen Ogooué jakaantuu kahteen pienempään osa-alueeseen, joiden ranskankielinen nimitys on "départements", nämä edelleen pienempiin alueisiin, joita kutsutaan nimellä "préfet" ja nämä vielä pienempiin "sous-préfet"-alueisiin.


title: Moyen Ogooué

text: Alueen nimi tulee Ogoouéjoesta, joka mutkittelee tasankoalueella joka ulottuu Kongon rajalle asti. Ngounié yhtyy Ogoouéjokeen paikassa, joka sijaitsee hiukan ylävirtaan alueen pääkaupunki Lambarénéstä. Suuret 300 tonnia kuljettavat rahtialukset voivat nousta sinne asti.


title: Moyen Ogooué

text: Moyen Ogoouén asukkaat kuuluvat neljään kieliryhmään: myene, fang, okandé ja merie.


title: Sempachersee

text: Sempachersee (aiemmin ) on Keski-Sveitsissä, Luzernin kantonissa sijaitseva järvi. Järvi sijaitsee Sveitsin Mittellandissa, jossa korkeuserot ovat suhteellisen pieniä. Sempacherseen laskujoki on Suhre, joka saa alkunsa Oberkirchissa ja laskee Aareen Aaraussa.


title: Sempachersee

text: Isoimmat paikkakunnat järven rannalla ovat Sursee, Neuenkirch, Sempach ja Nottwil.


title: Giovanni Mocellini

text: Giovanni Mocellini (7. helmikuuta 1906 Saletto di Montagnana – 27. syyskuuta 1989) oli italialainen roomalaiskatolinen piispa. Hänet vihittiin papiksi 13. heinäkuuta 1930 ja nimitettiin Comacchion hiippakunnan johtoon 26. elokuuta 1955. Piispaksi vihkiminen seurasi 28. lokakuuta. Pääkonsekraattorina toimi Girolamo Bartolomeo Bortignon, jota avustivat Natale Mosconi ja Guido Maria Mazzocco.


title: Giovanni Mocellini

text: 1. tammikuuta 1969 Mocellini sai nimityksen Adrian piispaksi, jona hän toimi, kunnes erosi tehtävistään 12. maaliskuuta 1977. Hän osallistui Vatikaanin toiseen kirkolliskokoukseen.


title: Molybdeenitrioksidi

text: Molybdeenitrioksidi (MoO) on molybdeeni- ja oksidi-ioneista muodostuva epäorgaaninen ioniyhdiste. Molybdeenitrioksidia käytetään molybdeenimetallin valmistukseen, molybdeeniyhdisteiden tuotantoon ja katalyyttinä hapetusreaktioissa.


title: Molybdeenitrioksidi

text: Molybdeenitrioksidilla on kaksi rakenteellista muunnosta. α-MoO:lla on monimutkainen kerrosmainen rakenne, joka koostuu vääristyneistä MoO-oktaedreista. Molybdeeniatomi sijaitsee oktaedrin keskellä ja jokainen oktaedri jakaa yhden sivun toisen MoO-oktaedrin kanssa. Näin muodostuu siksakmainen rakenne. Tämän lisäksi tunnetaan keltainen β-MoO, jonka rakenne muistuttaa reniumtrioksidin rakennetta.


title: Molybdeenitrioksidi

text: Huoneenlämpötilassa molybdeenitrioksidi on vaaleansinertävää kiteistä jauhetta, joka kuumennettaessa muuttuu väriltään keltaiseksi. Molybdeenitrioksidi sublimoituu osittain ennen sulamispistettään. Se ei liukene veteen, mutta liukenee emäksisiin liuoksiin muodostaen molybdaatti-ioneja (MoO). Myös polyolit, kuten glyseroli ja glykoli liuottavat molybdeenitrioksidia muodostaen kompleksiyhdisteitä. Yhdiste on n-tyypin puolijohde ja heikosti paramagneettinen. Vety pelkistää yhdisteen molybdeenidioksidiksi 500–600 °C:n lämpötilassa ja korkeammassa 900–1 000 °C:n lämpötilassa muodostuu metallista molybdeeniä.


title: Molybdeenitrioksidi

text: Molybdeenitrioksidia valmistetaan teollisesti kuumentamalla molybdeenidisulfidia eli molybdeniittia hapen läsnä ollessa ja puhdistetaan sublimoimalla. Laboratoriomittakaavassa erittäin puhdasta molybdeenitrioksidia valmistetaan tyypillisesti kuumentamalla ammoniummolybdaattia tai saostamalla ammoniummolybdaatin vesiliuoksesta typpihapon avulla.